text:
Gapu iti inparnuay nga di agsardeng nga tudtudo iti probinsiya iti Ilocos Norte ken kabangibang nga probinsiya, maysa nga dati nga female DJ iti broadcast industry ken manarimaan nga agpapaay iti LGU iti Paoay, Ilocos Norte nga nangpartuat iti maysa nga daniw para kadaytoy nga tyempo.
Adtoy man ti partuat ni Joy Ann Badiang-Pascua Pagtaconan.
Oh,Tudo!
Oh tudo nga ingget pigsa! Pangaasim ta agsardeng ka kadin ah! Arig na adda typhoon signal na… Isu nga pati manang Imee nakarikna, Naideclare awan klase preschool/elementarya Ken sekondarya ti sibubukel a probinsiya.
Madi mauray inka pinagsardeng Sipud pay inka idadateng Perwisyo ti insangbay mo Ta awan namagaan nga badbado.
Ngem adu nga danum ti kasapulan ni mannalon Nangnangruna sadiay talon! Haan ko iparit ti inka ibibisita Nu ti tudom saan nga napalalo Ti danum ken angin na.


c: text/html

text:
ANIA ti nutrision? Apay a
kasapulan iti biagtayo?
Kumadre, adtoy man ti nanumo a
pagawatak maipapan iti nutrision babaen kadagiti nabasbasak a libro.
Ti nutrision ti kadagupan amin a
mapasamak iti taraon nga ipapaunegtayo, ti panangkunnot ti bagitayo
kadagiti sustansia nga adda iti taraon a kankanentayo, ti
panangtulong dagitoy a sustansia iti panagdakkel, panangparegta,
panangpapigsa, panangted-salaknib kontra iti sakit, ken
panangsimpa/panangtarimaan kadagiti selula (cells) a nadadael bayat
ti panagtrabaho, panagay-ayam, panagsakit, panagpanunot ken no ania
pay ditan nga obratayo.
No agkurang wenno agsurok ti
sustansia ti taraon nga ipapauneg ti maysa a tao, makuna a
malnourished dayta a tao.
Kasapulan ngarud nga addaantayo
amin, nangruna dagiti inna nga addaan annak nga ubbing pay, iti
pamalpalatpatan wenno pannakaammo maipapan iti nutrision. Ngamin, no
nutrision kunatayo, taraon ken salun-at ti pagsasaritaan. Ta
agpannuray ti salun-attayo kadagiti taraon nga ipapaunegtayo.
Adda tallo a grupo ti taraon a
kasapulan ti bagi tapno agtalinaed ti kinasalun-at.
1.
Carbohydrates
(go foods). Taraon
a kasapulan tapno napigsatayo nga aggaraw ken mapagtalinaed ti pudot
iti bagitayo.
Ania dagiti
taraon nga addaan carbohydrates?
Kangrunaan a paggapuan daytoy a
sustansia ti innapuy, tinapay, mais, kamote, kamoteng kahoy, tugi,
kamangeg ken kaarngida a taraon; suman, puto, tupig ken kaarngida
met a taraon. Mairaman met ditoy ti tagapulot ken asukar; taba a
maala iti karne; ken lana a maala kadagiti mula kas iti niog, mani,
linga, mais ken dadduma pay a bukbukel.
2. Protina
(grow foods). Taraon
a kasapulan tapno matarimaan/masukatan wenno ma-repair dagiti
selula (cells) a madadael bayat iti panagtrabahotayo iti
inaldaw-aldaw. Kadagiti ubbing ken agtutubo, kasapulanda ti protina
iti panagdakkel/itatayagda. Daytoy ti kasapulan a taraon tapno
nabiskel dagiti masel iti bagi, ken natibker ken nawalat a tultulang.
(Adda
tuloyna)

robotstxt: allowed

filter: keep


text:
Tadian, Mountain Province
Ti Tadian ket maysa a maika-4 a klase nga ili iti probinsia ti Mountain Province iti Filipinas.
Dagiti baranggay[urnosen | urnosen ti taudan]
Ti ili ti Tadian ket nabingbingay a politikal iti 19 a barbaranggay.[2]
- Balaoa
- Banaao
- Bantey
- Batayan
- Bunga
- Cadad-anan
- Cagubatan
- Duagan
- Dacudac
- Kayan East
- Lenga
- Lubon
- Mabalite
- Masla
- Pandayan
- Poblacion
- Sumadel
- Tue
- Kayan West
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Mountain Province". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015] (iti Ingles) naala idi Hunio 10, 2016
- ^ "Probinsia ti Mountain Province". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Inlakona ti Saanna a Daga
SALUDSOD:
Idi 1996, iti rigat ti panagbiag, napanunotko nga inlako ti dagami iti Ilokos iti P20,000. Gayyemko ti gimmatang ngem nangted laeng iti bassit a kantidad a pauna a bayad ket nagmayatak met gapu ta gayyemko ngarud isuna. Maysa pay, mannursuro daytoy gayyemko.
Idi 1998, simreken iti hayskul ti maysa kadagiti annakko ket kinatulagko ti gayyemko a ti anakko ti pangtedannan iti nayon ti bayad ti dagak; a binulan nga agbayad agingga iti mabayadanna amin. Ngem saan met a tinungpal ti gayyemko ti tulag. Ta manipud idi 1996 agingga ita a 2018, P13,420 pay met laeng ti nabayadanna. Kinapudnona pay, idi 2013, naammuak nga inlako ti gayyemko ti nasao a daga iti ipagna. Ti ipagna a mismo ti nakaibaga kaniak a ginatangna ti nasao a daga iti P100,000 isu nga immay ditoy balaymi tapno adda pirmaak a dokumento maipanggep iti pananggatangna iti daga. Kinunak met nga apay a ginatangna ket di pay nabayadan ni kayongna ti daga? Innayonko a diak pirmaan ti dokumento ta agsaritakaminto pay iti kayongna.
Ngem saankami met a nakaaw-awid. Idi laeng Abril itay napan a tawen a nakaawidkami ket idi mapanko kitaen ti dagak, adda metten naipatakder a balay sadiay. Napanko ngarud kinasarita ti gayyemko ket kunana a mapan ag-withdraw iti banko. Ngem diak met nauray a napan.
Isu nga ita, iti rurodko, Apo Hues, nagdesisionakon a diak ilako ti nasao a daga ken diak metten isubsubli ti kuarta nga in-inted kaniak ti gayyemko.
Ngem ti saludsodko, Apo Hues: Adda kadi karbengan daytoy a gayyemko a mangilako iti daga a di pay nabayadan iti nagtulaganmi a kantidad ken awan pay deed of sale? Idi inlakona daytoy a daga, di pay nakipagkita kaniak. Apo Hues, ania a kaso ti mabalinko a yuli kontra kenkuana? Ken ‘diay gimmatang, adda kadi met sungsungbatanna kaniak? No idarumko ida, adda kadi gundawayko a mangabak?—Bea ti Quezon City
SUNGBAT:
Kunam nga inlakom ken ni maestro a gayyemmo ti dagam ti P20,000.00 ngem dina met inted amin a bayadna. Gapu ta awan met dokumento a nanotarioan a Deed of Sale, saan a balido ti
pananggatangna ken panaglakom. No ti igagatang iti daga ket by installment wenno giddigiddi, ti maaramid a dokumento ket ‘tay Conditional Deed of Sale a maikabil dita no kasano ti pannakabayad amin ti balor ti daga. Sa laeng mayalis ti daga iti nagan iti gimmatang no nabayadanna amin ti balor ti daga. Ngem ulitek, awan met ti naaramid a Deed of Sale a nanotarioan, di kad’ AWAN ti naaramid a panaggatang ken panaglako. Ngarud, sika pay laeng ti akinkukua iti daga.
Ket no koma met utang daytoy (koma, kunak ta awan met ebidensia a pinautangam ni maestro), mabalinmo koma nga idarum iti kaso administratibo idiay Civil Service Commission gapu iti dina panagbayad tapno masuspende wenno maikkat.
Iti sabali a bangir, nasayaat met ta dika nagpirma iti daydiay immay nagpapirma kenka ta awan met kuarta nga intedna kenka. Ken dikay met nagsasao ken gayyemmo a maestro sakbayna.
Ita, kunam nga adda metten nagbalay iti dagam. Mabalinmo nga idarum dayta iti panangpapanaw (ejectment) tapno pumanaw ken ikkatenna ti impatakderna a balay. Ngamin, ti daga, nainagan kenka; ngarud, kukuam. Singirem pay iti danios ti nagbalay gapu iti kasta nga inaramidna.
Wen, dakkel unay ti gundawaymo a mangabak no idarummo iti korte dayta a nagbalay iti dagam. ‘Diay met gayyemmo a maestro, mabalinmo nga idarum iti kaso kriminal nga estapa ta inlakona ti saanna a daga. Segun dayta iti Artikulo 316 ti Kodigo Penal ti Filipinas.
Mainaig iti daytoy, ipalagipko man kadakayo amin nga agbasbasa a no maipanggep iti panagilako, panagisalda, panaggatang iti daga, wenno iti daga ken balay, masapul ti naisurat a dokumento a manotarioan. No awan daytoy, arigna awan ti napasamak a transaksion.—O


text:
Asia-Pasipiko
Asia-Pasipiko wenno Asia Pasipiko ket ti paset ti lubong wenno iti asideg ti Akinlaud a Taaw Pasipiko. Ti rehion ket agdumaduma iti kadakkel depende iti kontesto, ngem daytoy ket kadawyana mangiraman ti kaaduan ti Daya nga Asia, Abagatan nga Asia, Abagatan a daya nga Asia, ken ti Oceania.
Ti termino ket mabalin pay a mangiraman ti Rusia (idiay Amianan a Pasipiko) ken dagiti pagilian ti Kaamerikaan nga adda iti aplaya ti Akindaya a Taaw Pasipiko; kas pagarigan ti Ekonomiko a Pagtitinnulongan ti Asia-Pasipiko, ket iramanna ti Kanada, Chile, Rusia, Mehiko, Peru, ken ti Estados Unidos.
Iti pay sabali, ti termino ket sagpaminsan a mangbukel iti amin nga Asia ken ti Australasia ken dagiti pay bassit/kalalaingana/dakkel nga isla a pagpagilian ti Pasipiko - kas pagarigan no bingbingayen ti lubong kadagiti dakkel a rehion para kadagiti panggep ti komersio (kas iti Kaamerikaan, EMEA ken ti Asia Pasipiko).
Iti pakabuklan awan ti maiparang a nalawag a panangipalawag ti "Asia Pasipiko" ken dagiti rehion a mairaman ket agbaliwda depende iti kontesto.
Urayno saan nga umiso, ti termino ket nagbalin a nadayeg manipud kadagidi tawen ti 1980 iti komersio, pinansia ken politika. Iti kinapudno, urayno no ti pannakaimaymaysa dagiti ekonomia ti rehion, kaaduan dagiti agmaymaysa a pagilian iti uneg ti sona ket dagiti rumrumsua a pagtagilakuan a makasanay ti napardas nga idadakkel. (No maiyasping iti konsepto/akronimo ti APEJ wenno APeJ - ti Asia-Pasipiko a mailaksid ti Hapon[1])
Dagiti linaon
Komponente a luglugar[urnosen | urnosen ti taudan]
Ti rehion ti Asia-Pasipiko ket kadawyan a mairaman ti:
Datos ti nangruna a pagpagilian ken terteritorio[urnosen | urnosen ti taudan]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^
Kitaen ti kas pagarigan Pan, Hui, ed. (Oktubre 2004). "Vonage and Cisco to sell phone equipment". VoIP Monthly Newsletter. Information Gatekeepers Inc. 2 (10): 3. Naala idi 2011-12-15.
APEJ (Asia-Pacific Excluding Japan) and EEMEA (Eastern Europe, Middle East, and Africa) will grow their combined share of this figure from 17 percent to 22 percent during the same period, as North America's share adjusts from 53 percent to 46 percent.


text:
SAN ESTEBAN, Ilocos Sur – Sumagmamano a bumarangay ken mangngalap ditoy ti tiniliw dagiti pannakabagi ti linteg maigapu iti panagiyaonda nga awan permisoda iti landok manipud iti limned a barko iti kabaybayan a sakup daytoy nga ili.
Karaman kadagiti inimbitaran ti polis iti estasion ni Romulo Cabradilla, 57, residente iti barangay Apatot, mapapati a financier iti pannakaitakdang dagiti landok manipud iti nasao a limned a barko.
Kadua ni Cabradilla a napalutpot da da Ronnie Cabradilla, Roberto Cabradilla, Romanico Ayson, Dennis Quilosing, Modesto Gamboa, Pedrito Eligio, Eduardo Medina, Noel Quilosing, Delfin Eligio Sr., Delfin Eligio Jr., Robin Eligio, Rodolfo Eligio, Arnold Eligio, Pablo Quilosing, Modesto Abad Jr., Juanito Quilosing, ken Rommel Eligio.
Segun iti polis, batoken dagiti mangngalap ti landok a paset ti limned a barko sada ibitin iti bilog nga ipaigid manipud iti baybay.
Mapapati nga awanan dagiti mangngalap iti permit ken dokumento a mangisayangkat iti panagala iti landok iti nasao a limned a barko.
Mapapati a karaman ti limned a barko kadagiti nagbiahe gapu iti galleon trade idi tiempo dagiti Kastila.
Dagiti laeng landok a paset ti barko a naisadsad iti ababaw a paset ti baybay ti iyayaon dagiti mangngalap.


text:
SINAIT, Ilocos Sur – Sisasagana
nga aprobaran ti sangguniang bayan ditoy ti pondo para kadagiti
mannalon apaman nga addan accredited a gungloda, daytoy ti
impanamnama ti maysa a konsehal ditoy itay nabiit.
Kinuna ni Konsehal Glen Guzman a
di pay napatgan ti kiddaw ni Mayor Marlon Ines a mailatangan iti
P500,000 dagiti farmers’ association agsipud ta awan pay ti
inakredit ti sangguniang bayan a a gunglo dagiti mannalon.
Naammuan
nga adu ti gunglo dagiti mannalon ditoy ngem awan pay ti rehistrado
kadakuada isu nga awan ti accreditation nga inted ti sangguniang
bayan.#


text:
Agminatay ken Agpakasar
July 28, 2010 2 Comments
Wew! Nagmadi a pagabayen, koma. Patay ken kasar?
Wen, dua nga okasion ti biag ken panagbiag ti sangafamiliaan. Dua nga okasion nga addaan ti dakkel a paggidiatan ngem adu met laeng a pagpadaan.
Ti kasar ket okasion a manginayon ti biag, mangited ti baro a kameng ti familia ken mangipalawa ti sakup ti kuna a kakabagian. Ti ipupusay ket isu ti okasion ti pannakaawan ti maysa a miembro ti familia. Aggidiat nga okasion ngem dakkel ken adu met ti pagpadaanda.
Nalagipko daytoy ta ti ipupusay ti inami, nangngegko nga adu ti agkuna: no kastoy laengen nga okasion ti intay panagkikita.
Kuna ti dadduma: Wen, kasar ken patay.
Kitam!
Ngem, kunak napatpateg ti okasion ti ipupusay.
Saanak unayen a relihioso ngem kitaentayo man pay nga umuna iti daytoy nga agpang. Ti kasar ket okasion a mangtungpal panagkaysa ti dua a biag, a fusion of lives. Dua a tao nga agayan-ayat. Ti ipupusay ket mangtungpal panagkaysa ti dua a naispirituan a biag, a fusion of spirits. Ti ispiritu ti tao ken ti ispiritu ti Dios.
Kitaentayo pay ti kararag kadagitoy nga okasion. Ti kasar, kastoy ti dawat (petision): a ti nagkaysa a dua a biag ket agbalin a nabunga ket adda koma ti Dios a kanayon ti baet daytoy a panagkaysa. Ti patay, kastoy ti petision: awaten koma ti Dios ti ispiritu ti pimmusay ket makiranud ti Biag-nga-Agnanayon ti sidong ti Dios. Nalawag a saan laengen a maibabaet ti Dios, no di ketdi isun ti mangarakup ti ispiritu a naiyawat Kenkuana.
Apantayo ti gastos. Agpada laeng dagitoy uray pay ibagatayo a depende ti klase ti kinakurapay wenno kinagarbo dagitoy. Ti dakesna tatta, ti kasar mabalin nga ilemmeng, ti ipupusay, saan. He he he.
Ti kasar, kuna ti dadduma: saanak nga apan makiboda, makikasar ta awan met inbitasionko. No saanmo a nainbitaan ti kabagiam, kasta ti kunada. Adda pay dagiti makagura no saan a mainbitaran/maawis.
Ti ipupusay/panagpasina, uray saanmo nga ipakaammo, basta nadamagda, umayda.
Ti kasar, mabalinmo a kunaen: saanak a makapan, kablaawakto latta idan. Wen, mabalin a saan unay nga importante gapu ta makitamto pay met laeng ida. Ti ipupusay, maudi a pannakakitamon ti bangkay/bagi ti kafamiliam. Awanen ti bigatna.
Daytoy pay ti nadlawko, aggampor ti tulong no natayen ti tulongam, he he he. Uray no mikol ti petpetmo, ikiremmon nga i-abuloy. Ngem no kasar, mabainka a mangipapetpet ti mikol. Ad-adu ngarud ti tulong pinansial a maawatmo no mataykan, saan?
Ad-adu ti kakabagiam no matayka. Pudno dayta.
Ken, daytoy pay ti mayat, no makitadakan, dida ipalagip daydi nabulodmo a kuartada, hak hak.
No nadanonmo daytoy a paset, siguradok a kunam: uray awan kakabagiak, uray awan maawatko a tulong pinansial, ken uray kinanayondak a kuriroen ti nakautangak.
Met la gayam. Lagipem ngarud dagiti nakautangam, he he he.
Biyaheng langit laeng daytoy naisuratko. No awan anagna, okey lang. Pasngawko laeng.
No adda met, napidutmo, iburaymo man met dita baba tapno maammoanmi met.
Naragsak nga Ipupusaytayonto amin nga awan labasna!


text:
Iti pannakiuman ti Web In-Action ken ni Municipal Engineer Crescencio C. Formoso, dagiti sumaganad a lugar ti nakaaramidanen ti re-channeling projects:
Sunday, August 12, 2012
RE-CHANNELING PROJECT, EPEKTIBO KONTRA LAYUS
Cabugao, Ilocos Sur – Maysa kadagiti importante a programa dagiti barangay a masakupan ken asideg ti Karayan Cabugao ket ti re-channeling ti ayus tapno naannayas ti panagdaliasat ti danum nangruna no agpigsa ti tudo.
Ti Gobierno Munisipal ket sidadaan a nangipaay ti tulong babaen iti makinaria a nausar kadagiti apektado a barangay.
Iti pannakiuman ti Web In-Action ken ni Municipal Engineer Crescencio C. Formoso, dagiti sumaganad a lugar ti nakaaramidanen ti re-channeling projects:
1. Brgy. Maradodon – 600 meters
2. Brgy. Catucdaan – 400 meters
3. Brgy. Cael-layan – 1.1 Kilometer
4. Brgy. Alina-ay – 500 meters
5. Sitio Madula, Brgy. Turod-Patac – 800 meters
Iti kallabes a panagtudtudona, imbatad dagiti lumugar iti nadakamat a barangay a dakkel ti naipaay a nagimbagan ti lumugar ti pannakaibais ti ayus ti karayan ta nagpinsan ti ayus ket naliklikan ti pannakalayus dagiti agindeg iti igid ti karayan. # (Web Situational Report)
Posted by Bayan ng Cabugao, Ilocos Sur at 4:12 PM
Subscribe to: Post Comments (Atom)


text:
Ti Baghdad (Arabiko: بغداد, Baġdād, IPA: [bæɣˈdæːd]) ket isu ti kapitolio ti Republika ti Irak, ken isu pay ti kabeddengganna a Probinsia ti Baghdad . Ti populasioan ti Baghdad manipud idi 2011 ket agarup a 7,216,040, a mangaramid daytoy ti kadakkelan a siudad idiay Irak,[1][2] ti maikadua a kadakkelan a siudad idiay Arabo a Lubong (kalpasan ti Cairo, Ehipto), ken ti maikadua a kadakkelan a siudad idiay Akinlaud nga Asia (kalpasan ti Tehran, Iran).
Daytoy ket mabirukan idiay igid ti Karayan Tigris, ti siudad ket nabangon idi maika-8 a siglo ken nagbalin a kapitolio ti Abasida a Kalipato. Iti uneg ti nabiit a pannakapartuatna, ti Baghdad ket nagbalin iti maysa nga adda ti naisangsangayan a kultura, komersio, ken kinasirib a sentro para iti Islamiko a Lubong. Daytoy ket maipatinayon ti panagibalbalayan kadagiti nadumaduma a nangruna nga akademiko nga institusion (a kas ti Kamara ti Saririt) ket nakaited ti siudad ti maysa a sangalubongan a pammadayaw a kas ti "Sentro ti Panagadal". Iti amin a panawen ti Nangato a Tengnga a Panpanawen, ti Baghdad ket naipanunotan idi nga isu ti kadakkelan a siudad iti lubong nga adda ti nakarkulo a populasion ti 1,200,000 a tattao.[3] Ti siudad ket kaaduan a nadadael babaen ti Mongol nga Imperio idi 1258, a nagbanagan ti pannakaapday a nagtultuloy kadagiti amin a panawen ti sigsiglo gapu kadagiti kanayon a pangok ken dagiti adu a nagsasaruno nga imperio. Iti panakaibigbigan ti Irak a kas maysa a nawaya nga estado (dati a Britaniko a Bilin ti Mesopotamia) idi 1938, ti Baghdad ket nagin-inut a nakagun-od kadagiti dati a kadayegna a kas maysa a naisangsangayan a sentro ti Arabiko a Kultura.
Kadagiti kontemporario a panawen daytoy a siudad ket sagpaminsan a nakasango kadagiti nakaro a panakadadael dagiti patakder, a ti kinaudi ket gapu ti gangganaet a panasakup nga indauluan ti Amerika idi Marso 2003 a nagpaut aginggana idi 2011 ken ti simmaruno a sektario a ranggasan. Kadagiti naududi a tawtawen ti siudad ket kankanayon a nairamraman kadagiti insureksion nga aktibidad ken terorista a panagraraut.


text:
kpspsn a txtr ntro lbong--apy sn a pnoy?
maysa a 17-años a haiskul student idiay utah, ni ben cook, ti baro a guinnes record holder iti kapaspasan nga agtxt iti intero a lubong. iti uneg ti 57.75 laeng a segundo, nabaelanna nga intxt iti selponna ti 160-a-karakter a sentens ("The razor-toothed piranhas of the genera Serrasalmus and Pygocentrus are the most ferocious freshwater fish in the world. In reality they seldom attack a human.") pinadisi ni cook ti sigud a record holder a ni james trusler ti britania. 67 segundos wenno nasurok a maysa a minuto ti rekord ni trusler. napaspas ngarud ni cook iti nasurok a 10 segundos.
ala, padasenyo man nga itxt dayta no mano met a segundo wenno minuto a makayayo?
ngem apay a dagitoy nga americano kada briton ti kapapartakan nga agtxt? apay ni pinoy? ne, ket di kad', aya, ti filipinas ti makunkuna a "texting capital of the world" ta ditoy ti yan ti nagadu a selpon ken dagitay adik iti txtng? apay ngarud a saan nga aggapu ditoy ti kapaspasan nga agtxt?
mabalin ngata a nalaingtay' la nga agtxt ngem saantayo a napaspas? wenno saantayo nga ikonsidera kas skill wenno kabaelan ti kinapartak nga agpisel iti keypad ti selpon?
wenno adu dita ti napaspas pay ngem ni cook ken trusler ngata ngem saan laeng a madisdiskubre ti siglatda?
nalabit maysa met daytoy a pagsikatan pay ni pinoy no kua. ta napalalo met ket ti gagemtayo a mailista iti guinnes no kua. addaka a kaaduan a makan a sili, kaatiddogan a naituno a bangus kdpy. di kad' nasaysayaat no adda met rekord ni pinoy a kapaspasan nga agtxt tapno mapatalgedan dayta kinatexting capitaltayo iti sangalubongan.
isu pay.


text:
Abagatan
Ti abagatan ( Espaniol: sur ) ket ti pangnagan, pangilasin, wenno pangkadua a mangituding ti direksion wenno heograpia. Daytoy ket maysa kadagiti uppat a kardinal a direksion wenno dagiti puntos ti kompas. Ti abagatan ket ti polar a kasumbangir ti amianan ken daytoy ket perpendikular iti daya ken laud.
Dagiti linaon
Nabigasion[urnosen | urnosen ti taudan]
Iti kadawyan, ti akinbaba a bangir ti mapa ket ti abagatan, ngem mabalin met nga adda dagiti nabaliktad a mapa a mangisungani iti daytoy a konbension.[1] Ti mapan iti abagatan babaen ti panagusar ti kompas para iti nabigasion, isaad ti turong wenno asimut iti 180°. Iti pay mabalin, idiay Akin-amianan a Hemisperio ti Init ket agarupto nga adda iti abagatan iti tengnga ti aldaw.[2]
Abagatan nga Ungto[urnosen | urnosen ti taudan]
Ti pudno nga abagatan ket ti direksion a maiturong iti akin-abagatan a patingga ti pagtayyekan nga agarup nga isu ti paglikmutan ti Daga , a tinawtawagan daytoy iti Abagatan nga Ungto. Ti Abagatan nga Ungto ket mabirukan idiay Antartika. Ti magnetiko nga abagatan ket ti direksion a maiturong iti abagatan ti magnetiko nga ungto, nga adayo met bassit manipud ti abagatan a heograpiko nga ungto.[3]
Ni Roald Amundsen ket isu idi ti immuna a nakaabot iti abagatan nga ungto, idi 14 Disiembre 1911, kalpasan idi napuersaran a nagsubli ni Ernest Shackleton iti asideg met bassit.[4]
Heograpia[urnosen | urnosen ti taudan]
Ti global nga Abagatan ket mangibagbaga iti saan unay a sosial ken ekonomiko a napadur-as nga akin-abagatan a gudua ti globo. 95% iti Global nga Amianan ket addaan iti makanayen a makan ken linong, ken agob-obra a sistema ti edukasion.[5] Iti Abagatan , met, 5% laeng ti populasion ti addaan iti makan ken linong. Daytoy ket "awan iti maitunos a teknolohia, daytoy ket awan ti politikal a pannakatalinaay, dagiti ekonomia ket saan unay a nadur-as, ken dagiti ganganaet a pannakisukat a matgedanda ket agdepdepende kadagiti nangruna nga eksport ti produkto."[5]
Ti panagusar ti termino ti 'Abagatan' ket mabalin pay a mainaig iti pagilian, ken naisangayan kadagiti kaso iti malaslasin a pannakabingay ti ekonomia wenno kultura - kas pagarigan ti Akin-abagatan nga Estados Unidos, a naisina manipud ti Akin-amianan a daya nga Estados Unidos babaen ti linia Mason–Dixon, wenno ti Abagatan nga INglatera, a politikal ken ekonomia a saan a maipada iti Amianan nga Inglatera.
Dagiti nagibasaran[urnosen | urnosen ti taudan]
- ^ "The Upsidedown Map Page". flourish.org. Naala idi 2 Disiembre 2013.
- ^ "How to use a compass". Learn Orienteering. Naala idi 2 Disiembre 2013.
- ^ "Geomagnetism Frequently Asked Questions". National Geophysical Data Center. Naala idi 2 Disiembre 2013.
- ^ "Roald Amundsen". Public Broadcasting Service. Naala idi 2 Disiembre 2013.
- ^ a b Mimiko, Oluwafemi (2012). Globalization: The Politics of Global Economic Relations and International Business. Carolina Academic. p. 47.


text:
BENGUET – Sobra a produksion ti nangiduron iti panagsuek ti presio ti repolio ditoy.
Daytoy ti imbatad dagiti opisial ti agrikultura ditoy idinto nga indagadagda ti pannakaimplementar ti crop programming tapno saan nga agsobsobra ti produksion a pakaigapuan ti panagpababa ti presio dagiti mulada a nateng.
Nagpangato ti presio ti repolio ditoy iti P5-6/kilo iti panaglukat dagiti klase ngem nagpababa met laeng iti P3-4 kilo iti simmaruno a lawas.
Kinuna ti maysa a mannalon a dakkel ti pukawda gapu iti nababa a presio ti repolio, kasungani idi ngapan a tawen a dakkel ti ganansiada gapu ta napintas ti presioda.
Innayonna a tapno makaabrotda iti nabusbosda iti ganagan ken pannakaibiaheda, kasapulan a manipud iti P8 agingga iti P10/kilo ti presio ti repolio.
Iti sabali a bangir, nakaganansia dagiti nagmula iti carrots ken patatas ita a tawen agsipud ta nasayaat ti presioda.
Mailaklako ti carrots iti P30/kilo idinto a P15-18 iti patatas, presio a mapattapatta a gumanansia dagiti mannalon.
Itay napan a tawen, nagpukaw dagiti nagmula iti carrots gapu iti kinababa ti presioda.
Ngem kinuna ti maysa a negosiante a dagiti mannalon ti yan ti basol no apay a nababa ti presio ti repolio gapu iti sobra a produksionda.
Kinunana nga ad-adu ita ti immula dagiti mannalon a repolio a nairanta a maapit iti panaglulukat dagiti klase.
Inggunamgunamna ti panagmula dagiti mannalon kadagiti nadumaduma a nateng a maapit iti maiparbeng a tiempo, saan a kas iti mapaspasamak nga awan ti masursurot a programa iti panagmula iti nateng.
“Kasapulan ti political will dagiti lokal nga opisial a mangimplimentar iti crop programming ken iti pannakitinnulong dagiti mannalon,” inyunay-unayna.


text:
Danaw Baikal
Ti Danaw Baikal (Ruso: óзepo Бaйkáл, tr. Ozero Baykal; IPA: [ˈozʲɪrə bɐjˈkal]; Buryat: Бaйraл Hyyp, Mongol: Бaйraл Hyyp, Baygal nuur, a kayatna a sawen ket "masna a danaw";[3] Kirgistan: Бaйkoл, a kayatna sawen ket "nabaknang a danaw") ket isu ti kaduogan a danaw iti lubong,[4] iti 25 a riwriw a tawtawen.[5]
Daytoy ket mabirukan idiay abagatan ti Rusia a rehion ti Siberia, a nagbaetan ti Irkutsk Oblast iti amianan a laud ken ti Buryat a Republika iti abagatan a daya, daytoy ti kaaduan ti tomo a nasadiwa a danum a danaw iti lubong, nga aglaon ti agarup a 20% iti saan a nayelo a rabaw ti nasadiwa a danum iti lubong.[6]
Iti 1,642 m (5,387 ft),[1] ti Danaw Baikal ket isu ti kaadaleman[7] ken maysa kadagiti kalitnawan[8] kadagiti amin a danaw ti lubong. Kapadpada ti Danaw Tanganyika, ti Danaw Baikal ket naporma idi a kas maysa a taga-ugma a renggat a ginget, nga adda ti kadawyan nga atiddog nga immindayon a sukog nga adda ti kalawa ti rabaw iti 31,722 km2 (12,248 sq mi). Ti Baikal ket pagtaengan dagiti sumurok a 1,700 a sebbangan dagiti mula ken dagiti ayup, dua a pagkatlo ket saan a mabirukan ti ania man a lugar iti lubong[9] ken daytoy ket nairangarang idi a UNESCO Sitio a Tawidan ti Lubong idi 1996.[10] Daytoy ket pagtaengan pay dagiti tribu ti Buryat nga agtataeng idiay daya a bangir ti Danaw Baikal,[11][12] nga agtartaraken kadagiti kalding, kamelio, baka ken karnero,[12] a ti natimbengan a rehional a temperatura ket agdumaduma manipud iti kababaan a −19 °C (−2 °F) iti panaglalam-ek aginggana ti kangatuan ti 14 °C (57 °F) iti kalgaw.[13] Ti Danaw Baikal ket nabirngasan a kas ti "Bakbaket a kabsat dagiti Agkakabsat a Babbai a Danaw (Danaw Khövsgöl ken Danaw Baikal)".
Dagiti linaon
Pakasaritaan[urnosen | urnosen ti taudan]
Ti Danaw Baikal ket ammo idi a kas ti "Baybay Amianan" kadagiti naipakasaritaan nga Insik a teksto. Daytoy ket mabirukan idi idiay Xiongnu a teritorio a gumay-at manipud iti imperio ti Han a Dinastia iti abagatn, aginggana ti taiga ti Siberia iti amianan ti danaw, ken nakakitkita kadagiti panagraut dagiti milisia nga indauloan babaen ti buyot ti Han a Dinastia a nakilablaban kadagiti Xiongnu idi las-ud ti Han-Hun a Gubgubat.[14][15][16] Bassit laeng ti naamammoan dagiti Europeano a maipanggep ti danaw aginggana idi nagpadakkel ti Rusia iti daytoy a lugar idi maika-17 a siglo. Ti immuna a Ruso nga eksplorador a nakaabot ti Danaw Baikal ket ni Kurbat Ivanov idi 1643.[17]
Heograpia ken hidrograpia[urnosen | urnosen ti taudan]
Ti Trans-Siberia a perokaril ket nabangon idi ti nagbaetan ti 1896 ken 1902. Ti panakaipatakder ti nailadawana perokaril ti lawlaw ti abagatan a laud a gibus ti Danaw Baikal ket nakasapul kadagiti 200 a rantay ken dagiti 33 a tunel. Aginggana ti panakalpasna, ti maysa a tren abalsa ket nagilugan kedagiti perokaril a mangballasiw ti danaw manipud iti Puerto Baikal aginggana idiay Mysovaya para kadagiti adu a napalabas a tawtawen. Kadagiti panawen ti las-ud ti panaglalam-ek a panagyelo, ti danaw ket mabalin a pagnaan a balasiwen ngem daytoy ket nariesgo unay. Ti maysa nga adu a panagballasiw ti naisangsangayan a naipakasaritaan ti milisia, a nakabati kadagiti adu a natnatay gapu ti pannakailatakanda ti kalamiis ket idi ti 1920 Nalatak a Martsa ti Yelo ti Siberia. Idi rugi ti 1956, ti panakakulong ti Penned Irkutsk ken ti Karayan Angara ket nangipangato ti lessaad ti danaw babaen ti 1.4 m (4.6 ft).[18]
Dagiti nagibasaran[urnosen | urnosen ti taudan]
- ^ a b c d e "Ti baro a batimetriko a mapa ti Danaw Baikal. MORPOMETRIKO A DATOS. INTAS a Gandat 99-1669.Unibersidad ti Ghent, Ghent, Belhika; Grupo ti Naipagtitipon a Panagsukimat iti Maipapan ti Baybay a Heosiensia (CRG-MG), Unibersidad ti Barcelona, España; Limnological Institute of the Siberian Branch of the Russian Academy of Sciences, Irkutsk, Russian Federation; State Science Research Navigation-Hydrographic Institute of the Ministry of Defense, St.Petersburg, Russian Federation". Unibersidad ti Ghent, Ghent, Belgium. Naala idi Hulio 9, 2009.
- ^ "M.A. Grachev iti agdama akasasaad ti Ekolohiko a sistema ti Danaw Baikal". Lymnological Institute, Siberian Branch of Russian Academy of Sciences. Naala idi Hulio 9, 2009.
- ^ Altangerel Damdinsuren, Ingles ti Mongoliano a Diksionario(1998) Silverland: Ti Panaglalam-ek a Tiempo a Panagbaniaga ti Labes dagiti Ural, Londres, John Murray, panid 173
- ^ Fact Sheet: Danaw Baikal — A Touchstone for Global Change and Rift Studies, Hulio 1993 (naala idi Disiembre 04, 2007)
- ^ "Lake Baikal – UNESCO World Heritage Centre". Naala idi 5 Oktubre 2012.
- ^ "Danaw Baikal: ti nalatak nga asul a mata ti Siberia". CNN. Naiyarkibo manipud iti kasisigud idi Oktubre 11, 2006. Naala idi Oktubre 21, 2006.
- ^ "Kaadaleman a danaw iti lubong". geology.com. Naala idi Agosto 18, 2007.
- ^ Jung,, J.; Hojnowski, C.; Jenkins, H.; Ortiz, A.; Brinkley, C.; Cadish, L.; Evans, A.; Kissinger, P.; Ordal, L.; Osipova, S.; Smith, A.; Vredeveld, B.; Hodge, T.; Kohler, S.; Rodenhouse, N.; Moore, M. (2004). "Diel vertical migration of zooplankton in Lake Baikal and its relationship to body size" (PDF). Iti Smirnov, A.I.; Izmest'eva, L.R. Ecosystems and Natural Resources of Mountain Regions. Proceedings of the first international symposium on Lake Baikal: The current state of the surface and underground hydrosphere in mountainous areas. "Nauka", Novosibirsk, Russia. pp. 131–140. Naala idi 9 Agosto 2009.
- ^ "Russia". Britannica Student Encyclopedia. Encyclopædia Britannica Online. 2007. Naala idi Hulio 3, 2007.
- ^ "Danaw Baikal — Sitio a Tawidan ti Lubong". Tawidan ti Lubong. Naala idi Enero 13, 2007.
- ^ Hammer, M.; Karafet, T. (1995). "DNA ken ti panakataoan ti Siberia". Smithsonian Institution. Naala idi Agosto 9, 2009.
- ^ a b Hudgins, S. (2003). Ti Sabali a Bangir ti Rusia: Ti Pisi ti Biag idiay Siberia ken ti Adayo a Daya a Rusia (PDF). Unibersida a Pagmalditan ti Texas A&M. Naala idi Agosto 9, 2009.
- ^ Fefelov, I.; Tupitsyn, I. (Agosto 2004). "Waders of the Selenga delta, Lake Baikal, eastern Siberia" (PDF). Wader Study Group Bulletin. 104: 66–78. Naala idi Agosto 9, 2009.
- ^ "Emperador Wu ti Han a Dinastia-paset4 – Qinling a banbantay, Emperador Yan ken Emperador Duyaw, Duke ti Zhou ken Gambang a Kultura, Qin Shi Huang ken Maikawalo a Siddaaw ti Lubong, Pionero a Espiriu ti Han a Dinastia, Tang a Dinastia, Chang'an ken Seda a Kalsada, Relihioso a Kultura, Nalabbasit nga Altar ken Berde a Rebolusion – Insik a Kultura". Orientaldiscovery.com. 2009-07-23. Naala idi 2012-08-13.
- ^ John Man (2008). "Ti Nalatak a Diding". Kapitulo 4. ISBN 978-1-4587-5499-8.
- ^ babaen ni Mitch iti. "Han". Chinaahistoryofwarfare.com. Naala idi 2012-08-13.
- ^ "Panagsukimat ti Baikal". Irkutsk.org. 2006-01-18. Naala idi 2012-01-02.
- ^ "Pakasaritaan ti Irkutsk a Hedroelektriko nga Estasion ti Elektrisidad". Irkutskenergo. Naala idi 7 Septiembre 2010.
Dagiti akinruar a silpo[urnosen | urnosen ti taudan]
Midia a mainaig iti Danaw Baikal iti Wikimedia Commons


text:
Apresiarenmi ti panangipila ni Senador Francis Escudero iti maysa a gakat a mangdusa iti asinoman a mangikabil iti naganna kadagiti paskil wenno billboards ken mamagparang a bukodna ti maaramid a proyekto wenno programa ti gobierno.
“Intalek dagiti umili ti kuartada iti gobierno babaen ti buis, kuarta ti tao, saan a dagiti opisial a publiko. Naited laeng kadagiti opisinada ti otoridad, pribilihio ken ti kalintegan a mangitudo, mangipakat, mangiyimplementar, makikoordinar wenno mangisingasing iti proyekto ti gobierno. Maibilang ngarud a kriminal ti panangibaga a personal a proyektona,” kas panangilawlawag ni Escudero.
Sagudayen ti gakat ni Escudero a mapatawan ti nagbasol iti agingga iti maysa a tawen a pannakaibalud ken panagmulta iti P100,000 agingga iti P1 milion depende iti kapateg ti proyekto ti gobierno.
No lumsot daytoy a linteg, ikkanna iti natangtangken a ngipen ti impaulog ni Department of Public Works and Highways Secretary Rogelio Singson a pammilin a mangiparit iti panangaramat iti nagan wenno ladawan ni politiko kadagiti billboards mainaig kadagiti proyekto inprastruktura iti pagilian.
Iti biangmi, makuna pay ketdin nga ingget ladaw daytoy a pammilin gapu ta naipaugalin kadagiti politiko wenno opisial ti gobierno nga ibambando ti naganda kadagiti maaramid a proyekto kadagiti probinsia, distrito wenno ili. Nagbalinen a kadawyan ti pannakabasa ti nagan ni politiko wenno public official nga akinproyekto iti maar-aramid nga inprastruktura, pagadalan, tiendaan, uray pay dagiti waiting shed, pagbasketbolan, solar drier ken no ania ditan a proyekto a kasla ketdin nagtaud iti bulsada ti nagastos kadagita a proyekto.
Idi la ket ngaruden sakbay ti eleksion idi Mayo 2010, madalanan kadagiti kalkalsada dagiti namirit a proyekto a pinatakder ni kastoy wenno ni kasdiay a kandidato, karaman ti umis-isem ken kasla saan a makapettak iti bulong a ladawanna.
Nakababain ti kastoy a maar-aramid agsipud ta kuarta ti tattao ti naggapuan ti nabusbos iti pannakaipatakder wenno pannakaipasdek dagitoy a proyekto. Nagtaud iti nabusbos iti buis dagiti tattao. Ngem anian ta ibambando ketdin ni politiko babaen ti nagdadakkelan a tarpaulin wenno paskil nga isuda ti akimproyekto kadagitoy wenno naibangon dagitoy iti babaen ti administrasionda. Agdadata a maysa daytoy a panagkampania wenno panangibayog iti personal nga interes wenno pagimbagan ti opisial wenno kandidato ken panangallilaw kadagiti umili a nagtaud iti bulsada ti nabusbos kadagitoy ken maibilang a gapuananda wenno kas panagserbida para iti pagimbagan (kano) dagiti tattao.
Napapanawen ngarud a maikkaten wenno maisardengen daytoy a panangbalballaibo kadagiti umili.#


text:
Monday, June 5, 2017
FARM TRACTOR, NAI-TURNOVER ITI ASOSASION TI CORN CLUSTER
Cabugao, Ilocos Sur – Naaramid ti pannakaiyallawat ti makinaria a Tractor a nagun-od ti Eastern Cabugao Corn Cluster Association, Inc. nga idauluan ni Mr. Jimmy Seguban, Presidente, ken Taga- Sitio Rebba, Brgy. Cacadiran, Cabugao, Ilocos Sur manipud iti Departamento ti Agrikultura (DA)-Regional Field Office 1, San Fernando City, La Union.
Naaramid ti turnover ita a Hunio 5, 2017 iti sango ti Cabugao Cultural and Sports Complex, Brgy. Rizal, Cabugao, Ilocos Sur.
Indauluan ni Mayor Josh Edward S. Cobangbang iti pannakai-turnover ti nadakamat a makinaria ken binayabay dagiti Opisiales dagiti mannalon nga immawat iti nadakamat a makinaria kasta metten a nakikaysa dagiti Konsehales ti ili nga isuda SBM Atty. Randy B. G. Kinaud, Committee Chairman on Agriculture ken kasta metten ni SBM Danny Q. Gazmen iti nadakamat a turnover.
Segun ken ni Municipal Agriculturist Robert S. Savella, nagun-od ti nadakamat a makinaria babaen iti naregta a panagkalikagum ti maseknan nga asosasion ti mannalon ken iti panangilungalong ti LGU-Cabugao iti Departamento ti Agrikultura (DA)-Regional Field Office (RFO 1), San Fernando City, La Union.
Innayon ni Mr. Savella a ti nadakamat a makinaria ket napatgan babaen iti Grant a naited iti nadakamat nga Asosasion a naka-base idiay Barangay Cacadiran, Cabugao, Ilocos Sur babaen iti Corn Program ti Gobierno Nasional.
Kabayatanna, impeksa met dagiti Opisiales ti asosasion nga immawat kadaytoy iti panagyamanda iti Departamento ti Agrikultura (DA) iti panangawatdan ti nadakamat a makinaria kasta metten nga agyamanda met iti agtultuloy a panangtarabay ti LGU-Cabugao nga idauluan ni Mayor Josh Edward S. Cobangbang iti pannakagun-odda ti kalikagumda.
Nakikaysa met dagiti DA-LGU Staff nga idauluan ni Municipal Agriculturist Robert S. Savella kasta metten ni Cacadiran Barangay Captain Melito Charito S. Siruno iti nadakamat a turnover. # (Web In-Action)
Posted by Bayan ng Cabugao, Ilocos Sur at 1:14 PM
Subscribe to: Post Comments (Atom)


text:
VIGAN CITY – Nagkiddaw dagiti van owners iti city government ditoy a maikkanda iti pagparkingan ditoy siudad tapno makaalada iti prangkisa nga agbiahe manipud daytoy a siudad agingga iti sumagmamano a destinasion iti umabagatan ti probinsia.
Adda aplikasion dagiti van owners iti prangkisa nga agrota iti Vigan-Burgos, Vigan-Santa Maria ken Vigan-Tagudin ken vice versa.
Naipaima ti kiddaw dagiti van owners iti opisina ni Mayor Eva Marie S. Medina ket impaima met daytoy iti sangguniang panlungsod ditoy para iti pannakaksionna aksionna.
Kinuna ni Vice Mayor Franz Ranches a maikonsulta ti kiddaw dagiti van owners kadagiti maseknan a sektor ken mapaayaban dagitoy tapno maammuan no ania ti specific a rota nga inaplayanda ken kasano ti operasion dagitoy van services.#


text:
CAOAYAN, Ilocos Sur – Impasingked ti mayor-elect ditoy nga ili nga aniaman dagiti pondo a madanonna iti panagtugawna, maipakaammo kadagiti tattao tapno ammoda ti pangrugianan ti administrasionna.
“…Adda met ti makunkuna a transition team ti amin nga LGUs a ti chairmanna ket ti outgoing mayor ken nadumaduma a parte ti LGU, ket anianto nga ipresentarda, mabalintayo a binsabinsaen ta kitaentayo no ania ti agdama a coffer wenno baknang ti ili a Caoayan,” kinuna ni Mayor elect Germy Singson-Goulart idinto nga inyunay-unayna a transparency ti kayatna a masurot iti panagtugawna a mayor.
Iti kalkalpas nga eleksion, inabak ni Goulart ni Atty. Tito Tugade para iti kinamayor babaen ti nasurok a 1,800 a butos. Inatiw met ni incumbent Vice Mayor Gemma Padaong a katiket ni Goulart ni Mayor Mario Tugade a nagalus-os iti kinabise mayor iti daytoy a panagpipili babaen ti 114 a butos.
Kinuna ni Goulart bayat ti pannakiuman kenkuana ti Bombo Radyo idi Mayo 18 a kayatna a maipakaammo kadagiti umili aniaman a madanonna a pondo tapno ammoda no ania ti pangrugiananda a kabarbaro nga agtugaw ken tapno ammoda dagiti maisayangkat a programa a pakaipaayan dagiti nabatbati a pondo ti ili.
Mainaig dagiti casual, kinuna ni Goulart a kitaenna no ania ti talaga a kasapulan ti ili, local government unit agsipud ta narigat met nga iyemplo amin dagiti casual wenno contractual a saanda met a talaga a kasapulan.
Agpatingga ti kontrata dagiti casual wenno contractual iti Hunio 30.
Kinuna ni Goulart a 4th class municipality laeng ti Caoayan ket ti work force a makaited iti serbisio laeng ti kasapulan ti ili.
“Binsabinsaentayo ta saan met a mabalin nga iyemplo amin a casual a saanda met a kasapulan,” kinuna ni Goulart sana innayon a “…no rebbengna a mangnayontayo iti casual iti maysa a departamento, okay mangnayontayo. Ngem no rebbengna a saan a kasdiay kaadu ti casual iti maysa a departamento, kasapulan nga agkissaytayo, tapno maka-savetayo iti pondo ti gobierno.”#


text:
CAOAYAN, Ilocos Sur – Mangipaay ti lokal a gobierno iti taraknen a baboy kas livelihood project dagiti mapili a residente ditoy nangruna dagiti marigrigat a pamilia .
Kinuna ni ABC President Dr. Teresa Alquiza nga impalgak ni Mayor Germelina Singson-Goulart bayat ti miting dagiti barangay captains ti plano ti lokal a gobierno a mangipaay iti daytoy a livelihood project kadagiti marigrigat a residente ditoy nga ili.
Segun iti nasao nga opisial, dua a resipiente tunggal barangay ti maikkan iti saglilima a burias a taraknenda ken 25 sako a feeds a pagpakanda agingga iti mabalinen nga ilako dagitoy.
Innayon ni Alquiza a no nalakon ti resipiente dagiti baboy, isublina ti puonan iti LGU tapno maited daytoy iti sabali a resipiente ngem kukuanan ti maganansia.
Naikiddaw kadagiti barangay captains ti panangkitada kadagiti resipiente a pakayawatan ti proyekto ngem kasapulan a makapasa daytoy kadagiti requirement kas iti lokasion ti pagtaraknanda iti baboy tapno saan nga agsagaba dagiti kalugaranda iti angot manipud iti rugit dagiti baboy.#


text:
1Umasideg idin ti Fiesta ti Tinapay nga awan Lebadurana, a maawagan iti Paskua. 2Nagbirbirok dagiti panguloen a papadi ken dagiti mamaestro iti Linteg iti pamuspusanda a mangpapatay ken Jesus iti nalimed. Mabutengda ngamin kadagiti tattao. 3Sinerrek ni Satanas ni Judas a managan Iscariote, maysa kadagiti sangapulo ket dua nga adalan. 4Iti kasta, napan nakisao ni Judas kadagiti panguloen a papadi ken kadagiti ofisiales dagiti guardia ti Templo tapno makitulag no kasano ti panangyawatna ken ni Jesus kadakuada. 5Naragsakanda ket inkarida nga ikkan iti kuarta. 6Immanamong ni Judas ket inrugina ti nagbirok iti nasayaat a gundaway a panangyawatna ken ni Jesus kadakuada a di maam-ammoan dagiti tattao. 7Dimteng ti aldaw ti Fiesta ti Tinapay nga awan Lebadurana a pannakaisagana dagiti urbon a karnero a maidaton iti Paskua. 8Imbaon ni Jesus da Pedro ken Juan. “Inkay isagana ti pangrabiitayo iti Paskua,” kinunana kadakuada. 9“Sadino ti kayatmo a pangisaganaanmi?” sinaludsodda. 10“Denggenyo!” kinunana. “Apaman a sumrekkay iti siudad, sabtennakayto ti maysa a lalaki a nakaawit iti sangakaramba a danum. Surotenyo iti balay a serkanna, 11ket kunayo iti akimbalay, ‘Pasaludsod ti Maestro no sadino ti kuarto a panganandanto kadagiti adalanna iti pangrabii iti Paskua.’ 12Ipakitananto ti akinngato a kuarto a dakkel ken addaan amin a masapsapul. Sadiay ti pagsaganaanyo.” 13Napanda ngarud ket nasarakanda amin nga imbaga ni Jesus. Insaganada ti pangrabii a pangrambak iti Paskua. 14Dimteng ti oras ket simmango ni Jesus ken dagiti apostolesna iti panganan. 15“Tinarigagayak unay ti makisango kadakayo iti daytoy a pangrabii iti Paskua sakbay nga agsagabaak,” kinunana kadakuada. 16“Ta ibagak kadakayo a diakton mangan iti daytoy agingga a matungpal ti pudno a kaipapananna iti Pagarian ti Dios.” 17Nangala iti kopa, nagyaman iti Dios, ket kinunana, “Alaenyo daytoy ket pagbibingayanyo. 18Ibagak kadakayo a manipud ita, diakton uminum iti daytoy tubbog ti ubas agingga a dumteng ti Pagarian ti Dios.” 19Nangala met iti tinapay ket kalpasan ti panagyamanna iti Dios, pinisina sana inted kadakuada a kunana, “Daytoy ti bagik a maited nga agpaay kadakayo. Aramidenyo daytoy a panglaglagip kaniak.” 20Kasta met a kalpasan ti panangrabii, intedna kadakuada ti kopa ket kinunana, “Daytoy ti kopa ti baro a pannakitulag ti Dios kadakayo a mapatalgedan iti darak a maibuyat para kadakayo. 21“Ngem kitaenyo! Adda ditoy a kalanglanglangko ti tao a mangliput kaniak. 22Matayto ti Anak ti Tao kas inkeddeng ti Dios, ngem asi pay dayta a tao a mangliput kenkuana!” 23Nagsisinnaludsod dagiti apostoles no siasino kadakuada ti mangaramid iti kasta. 24Nagsusuppiat dagiti adalan no siasino kadakuada ti mabigbig a kangrunaan. 25Kinuna ni Jesus kadakuada, “Adipenen dagiti ar-ari a Hentil dagiti tattaoda, ket panaganan dagiti agtuturay dagiti bagbagida a kas managparabur. 26Ngem saan a kasta koma kadakayo, no di ket agbalin ti kangrunaan kadakayo a kasla isu ti kaubingan, ket agbalin ti pangulo a kasla isu ti adipen. 27Siasino aya ti naturturay, ti sumango iti panganan wenno ti mangserbi kenkuana? Saan aya a ti maserbian? Ngem addaak kadakayo a kas maysa nga agserbi. 28“Nagtalinaedkayo a sipupudno kaniak kadagiti amin a nakasuotak. 29Ngarud, kas iti pannangted kaniak ni Amak iti kalintegan nga agturay, itedkonto met kadakayo ti isu met laeng a kalintegan. 30Mangan ken uminumkayto iti lamisaanko iti Pagariak ken agtugawkayo kadagiti trono a mangituray kadagiti sangapulo ket dua a tribu ti Israel.” 31“Simon, Simon, denggem! Napalubosan ni Satanas a mangsagat kadakayo a kas iti mannalon a mangitaep iti trigo tapno mapaglasin ti naimbag iti dakes. 32Ngem inkarkararaganka, Simon, tapno saan a mapukaw ti pammatim. Inton agsublika kaniak, masapul a papigsaem dagiti kakabsatmo.” 33“Apo,” insungbat ni Simon, “sisasaganaak a maibalud ken matay a maikuyog kenka.” 34“Ibagak kenka, Pedro,” kinuna ni Jesus, “dinto pay agtaraok ti kawitan ita nga aldaw, namitlonton nga imbagam a dinak am-ammo.” 35“Idi imbaonkayo nga awan intugotyo a supot wenno bay-on wenno sapatosyo,” kinuna ni Jesus kadakuada, “adda aya aniaman a nagkuranganyo?” “Awan,” insungbatda. 36“Ngem ita,” kinuna ni Jesus, “ti siasinoman nga adda supotna, alaenna, kasta met ti bay-onna. Ti awan kampilanna, ilakona ti kagayna ket gumatang. 37Ta ibagak kadakayo a masapul a matungpal kaniak ti kuna ti Nasantoan a Surat: ‘Ket naibilang kadagiti kriminal.’ Wen, umasidegen ti pannakatungpal ti naisurat maipapan kaniak.” 38“Adtoy ti dua a kampilan, Apo!” kinuna dagiti adalan. “Isunan!” insungbat ni Jesus. 39Rimmuar ni Jesus iti siudad, ket kas ugalina, napan idiay Bantay Olivo; kimmuyog kenkuana dagiti adalan. 40Idi makagteng iti disso a pappapananna, kinunana kadakuada, “Agkararagkayo tapno dikayo masulisog.” 41Immadayo kadakuada iti sumagmamano a metro, sa nagparintumeng ket nagkararag. 42“Ama,” kinunana, “no pagayatam, yadayom kaniak daytoy a kopa ti panagsagaba. Ngem saan a ti pagayatak ti maaramid, no di ket ti pagayatam.” 45Kalpasan ti panagkararagna, timmakder ket napan iti ayan dagiti adalan. Nadanonna ida a matmaturog, ta nautoyanda iti nakaro a ladingit. 46“Apay a matmaturogkayo?” kinunana kadakuada. “Bumangonkayo ket agkararagkayo tapno saankayo a matnag iti sulisog.” 47Agsasao pay laeng ni Jesus idi sumangpet ti adu a tattao. Impanguloan ida ni Judas a maysa kadagiti sangapulo ket dua nga adalan. Immasideg ken ni Jesus tapno agkanna, 48ngem kinuna ni Jesus: “Judas, liputam aya ti Anak ti Tao babaen iti agek?” 49Idi makita dagiti adalan a kimmuyog ken Jesus no ania ti mapasamak, kinunada, “Apo, makitinnagbatkamin?” 50Maysa kadakuada ti nangtagbat iti adipen ti Kangatoan a Padi. Napingasan ti makannawan a lapayag ti adipen. 51Ngem kinuna ni Jesus, “Isardengyon!” Sinagidna ti lapayag ti adipen ket pinaimbagna. 52Kalpasanna, kinuna ni Jesus kadagiti panguloen a papadi, kadagiti ofisiales dagiti guardia iti Templo ken kadagiti panglakayen a napan nangtiliw kenkuana: “Masapul kadi nga agtagikampilan ken agtagipang-orkayo nga umay mangtiliw kaniak? Tulisanak aya? 53Inaldaw a nakipulpulapolak kadakayo idiay Templo, ngem didak inan-ano. Nupay kasta, daytoyen ti orasyo—ti oras a panagturay ti sipnget.” 54Tiniliwda ni Jesus ket impanda iti balay ti Kangatoan a Padi. Sumarsaruno ni Pedro ngem adda iti adayo. 55Adda paginudoan iti tengnga ti paraangan ti balay, ket nakitugaw ni Pedro kadagiti agin-inudo iti lawlaw ti apuy. 56Idi mabigbig ti maysa a babai nga adipen a ni Pedro ti maysa kadagiti agin-inudo, pinerrengna sana kinuna, “Nakikadkadua met daytoy a tao ken ni Jesus!” 57“Babai, diak am-ammo dayta a tao!” inlibak ni Pedro. 58Iti saan a nabayag, nailasin met ti maysa a lalaki. “Maysaka met kadakuada,” kinunana ken Pedro. Ngem simmungbat ni Pedro, “Saanko a kadua ida!” 59Agarup maysa nga oras ti napalabas idi adda manen lalaki a nangipapilit: “Taga-Galilea met daytoy a tao ket awan duadua a kadua ni Jesus!” 60“Diak ammo ti sasawem!” insungbat ni Pedro. Pagammoan, idi agsasao pay laeng ni Pedro, nagtaraok ti maysa a kawitan. 61Timmaliaw ti Apo ket pinerrengna ni Pedro. Nalagip ni Pedro daydi kinuna ti Apo: “Sakbay nga agtaraok ti kawitan ita nga aldaw, namitlonton nga imbagam a dinak am-ammo.” 62Rimmuar ni Pedro ket nagsangit iti nasaem. 63Kabayatanna, linak-am ni Jesus ti panangrabrabak ken panangkabkabil dagiti mangguguardia kenkuana. 64Inabungotanda ket sinaludsodda, “Pugtoam man no siasino ti nangkabil kenka?” 65Adu pay ti sinaoda a pangpabpabain kenkuana. 66Idi bumigaten, naguummong dagiti panglakayen dagiti Judio, dagiti panguloen a papadi, ken dagiti mamaestro iti Linteg, ket naidatag ni Jesus iti Sanhedrin a pangukomanda. 67“Ibagam man kadakami no sika ti Cristo?” kinunada. Ngem insungbat ni Jesus, “No ibagak kadakayo, didakto met la patien. 68No agsaludsodak kadakayo, dikayto met la sumungbat. 69Ngem manipud ita, agtugaw ti Anak ti Tao iti makannawan ti Dios a Mannakabalin-amin.” 70“No kasta, sika ti Anak ti Dios?” kinunada amin. “Dakayo ti agkuna a siak,” insungbatna. 71“Ania pay la ti pakasapulantayo iti saksi?” kinunada. “Nangngegtayo a mismo ti imbagana.”
Copyrighted Material
Learn More


text:
Agosto 7
Ti Agosto 7 ti maika-219 nga aldaw ti tawen (maika-220 kadagiti bisiesto a tawen) iti kalendario a Gregoriano. Adda pay 146 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1937 – Magic Slim, Amerikano a kumakanta ket gitarista iti blues (pimmusay 2013)
- 1975 – Charlize Theron, taga-Abagatan nga Aprika nga aktres
- 1984 – Yun Hyon-seok, Koreano a mannaniw, mannurat ken aktibista (pimmusay 2003)


text:
VIGAN CITY – Sangapulo ket dua nga overseas Filipino workers a naggawid iti pagilian manipud iti Lebanon ti inikkan ti provincial government iti pinansial a tulong bayat ti selebrasion ti maikapito nga anibersario ti Ilocos Sur Hotline a naangay itay Agosto 26 iti DWRS ditoy.
Immawat iti sag-P10,000 da Anna Lorraine Segucio, Cuta, Vigan City; Florida Alones, Cuta, Vigan City; Precy Puerto, Tay-ac, Bantay, Ilocos Sur; Mary Grace Urbano, Tamag, Vigan City; Remelyn Gorospe, Barbar, San Juan, Ilocos Sur; Expedita Juliet dela Cruz, Barbar, San Juan, Ilocos Sur; Jeanneth Arguilla, Pong-ol, Vigan City; Jovy Tambuyat, Tamag, Vigan City; Merlita Marquez, Tamurong, Sta. Catalina; Aileen Paligutan, Cabugao, Ilocos Sur; Hylen Quitevis, Camangaan, Vigan City; ken Sharon Ruiz, Boguibog, Salcedo, Ilocos Sur.
Mismo a ni Gov. Luis “Chavit” Singson ti nangiyawat iti tseke kadagiti OFWs idinto nga impatalgedna a sisasagana ti Ilocos Sur Hotline a tumulong kadakuada iti tiempo a kasapulanda ti pannaranay.
Kinuna ni Nenet Alamar, special administrative personnel ti Ilocos Sur Hotline a dagiti 12 nga OFWs ti umuna a grupo nga inikkan ti gobierno probinsial iti tulong a pinansial tapno adda pagsammakedanda a mangabaruanan kalpasan ti pannakaipitda iti gubat iti Lebanon ken pannakaabuso a sinagrapda manipud kadagiti amoda.
Segun ken ni Alamar, malaksid kadagitoy 12 nga OFWs, adda pay 26 a taga-Ilocos Sur a nagawid gapu iti gubat iti Lebanon a pakairamanan da: Susan Prudencio, Balaleng Purok, Bantay, Ilocos Sur; Rosemarie Tab, Puro, Magsingal, Ilocos Sur; Merlita Ocemia Tagay, Puro, Magsingal, Ilocos Sur; Azucena Revibes, Busiing Centro, San Ildefonso, Ilocos Sur; Marielda Gavilan, Balaleng, Bantay, Ilocos Sur; Brigida Generose Pagador, Suksukit, Sto. Domingo, Ilocos Sur; Romelia Senen, Rancho, Santa, Ilocos Sur; Janette Cabuag, Lingsat, Sta. Maria, Ilocos Sur; Liberty Amigable, Pantay Fatima, Vigan City, Ilocos Sur; Julieta S. Olano, Suso, Sta. Maria, Ilocos Sur; Severina Karen Inong, Sta. Lucia, Narvacan, Ilocos Sur; Vivian Pescador, Sagpat, Bantay, Ilocos Sur; Encarlina Desono, Lubong, Burgos, Ilocos Sur; Myrna Afroilan, Nagsangalan, Vigan City, Ilocos Sur; Emma Tabisula, Nanerman, Sto. Domingo, Ilocos Sur; Rosemarie Bulseco, Rancho, Santa, Ilocos Sur; Lorna Tangonan, Cabangtalan, Sinait, Ilocos Sur; Twinkle Castillo, Puro, Magsingal, Ilocos Sur; May Ugalde, Puro, Magsingal, Ilocos Sur; Marites Barroga, Balaleng, Amianance, Bantay, Ilocos Sur; Elizabeth Barroga, Paratong, Vigan City, Ilocos Sur; Eloida Barroga, Paratong, Vigan City, Ilocos Sur; Emelda Alipio, Puro, Magsingal, Ilocos Sur; Roselily Prudencio, Banaoang, Bantay, Ilocos Sur; Monaliza Magno, San Pedro Sur, Vigan City, Ilocos Sur; Jennifer dela Cueva.
Mapattapatta nga agdagup iti nasurok a 30,000 dagiti Filipino nga agtrabtrabaho iti Lebanon ngem iti panagbettak ti gubat iti nagbaetan ti Hezbollah guerrillas ken ti Israel, nasurok a 5,600 a Filipino ti naggawid ditoy pagilian kalpasan ti panangibilin ni Pres. Arroyo ti pannakaibakuit amin nga OFWs a naipit iti gubat.
Nupay kasta, iti baet ti panangibilin ti turay iti agtultuloy nga evacuation dagiti OFWs, iti pannakaipakat iti ceasefire iti nagbaetan ti Hezbollah guerrilla ken Israel, mapattapatta a kaykayat dagiti Filipino ti agtuloy a mangged iti nasao a pagilian.
Sakbayna, kas pannakipagriknana kadagiti kailian a naipit iti hostilidad iti nagbaetan ti Hezbollah ken Israel, nangipasa ti sangguniang panlalawigan iti resolusion a mangited iti pinansial a tulong kadagiti OFWs a biktima saan laeng iti gubat, no di pay iti pannakaabusoda iti amoda.
Kinuna ni Bokal Jerry Singson a saklawen ti tulong pinansial dagiti biktima ti gubat ken dagiti naglak-am iti pannakaabuso kadagiti amoda.
“Adda dagiti OFWs a nasayaat ti nagsaadanda (iti Lebanon). Adda met dagiti madi ti nagsaadanda… biktimada la ngaruden iti gubat, biktimada pay iti maltreatment,” kinuna ni ti bokal idinto nga innayonna a “double murder” ti napasamak dagitoy.


text:
Pamedped ti Agraraman
March 13, 2008 3 Comments
(Inpanablaagko ti bisinko ket dinaniwan metten ti Maestro. Kenka, Ka Agca, agyamanak.)
Saan sa a mataliaw dagiti definision
ti isu amin a panagsalamangka:
masibbarot dagiti kanito
ket mairikusrikos kadagiti dalan
ti panagindidi dagiti pasurot ti ugaw.
Mapakan no adda gasat ti baet ti aripapa
ti kapisi a darikmat wenno maipalnaaw
ket makalambre ti ummong dagiti tedda,
ti makurimes a lugaw ti ulila a puted a drum.
Ania ngarud, Ka Agca, ti maisalda nga anges
ti kailian no maipaidam metten uray angin?
No ti kanito ket maungaw, awan metten
ti gaway nga agkukot a kas fetus:
ti manglagip ti raman ken ramen
ti CSM a rasion a parupa ti kinakuttong
(CSM-Corn Soya Milk, diaske!)
ti kunam a maregreg ti trianggulo a papel
ta idin ket nabayagen a ti papel ket biray
dagiti namnama a maipaanud kadagiti aripit.
Saan kadi nga adda pay kur-it dagiti gangannaet
a kas: Tidak Untuk Diperdigankan
(diak ammo daytoy a sao, diaske manen!)
Not for Sale ken Hindi Ito
Ipinagbibili from the People of USA?
Riwriw met dagiti doliar a mautang
ken maikaratay ta kurang metten dagiti bulsa
dagiti agraraman. Naimbag pay ket a ti pusa
ta agammusay santo manen agidda
nga aguray ti matnag a saltek.
Amangda pay ti kalding iti panagngatingat
ken awanan ti pannakaipdok.
(‘imbag pay ket ti kalding ta adda mapespes, sal-at!)
Nalaklaka laeng nga ipatli ti bakbaka,
maurot-urot santo maikuribot ket maipakan ti baka
manglaylay met iti tikag ken uray pay
adda mataya a dam-eg kadagiti bulong ket marsaat met
ngem ti mangalut-ot ken mangakkal ti bagi manipud ti kadena
de amor nga abungot dagiti aginkukuna
maputed man ti puon ngem agkarayam met latta dagiti sanga.
Ita, ibagak manen a kastoy ti definision
ti isu met laeng a salamangka:
masibbarot ket maungaw dagiti kanito.
Saankon san maanusan ti anglem
dagiti insenso a mairikusrikos kadagiti purked a sasanto.
Asidegen nga agkukot dagiti ramay ket agsana
a pumiltek ti butillog dagiti rayod
uray pay ngata agkorona ken agtapis ti balitok
santo agdeppa nga agbabawi saan a mapakawan
ti angseg daytoy isbok. Dayo! Dayo!
Huuhh! Hahhhhhh……
Daytoyen ti pamedped…
Animal ketdi! ti maiwarsi.


text:
SINAIT, Ilocos Sur – Ti kayat lattan dagiti aglaklako a presio ti matungtungpal, daytoy ti maysa kadagiti sumagmamano a reklamo ti maysa a grupo a naipaima iti sangguniang bayan ditoy nga ili itay nabiit.
Iti maysa a surat a dimmanon iti sangguniang bayan ditoy, inreklamo ti Sinait Agbalbaliwka Movement a nakanginngina ti presio dagiti magatang iti tiendaan publiko nangruna iti karne ti baboy gapu ta ti kayat met lattan dagiti aglaklako a presio ti masursurot.
“Ipakaammomi man kadakayo dagiti maikaniwas a maar-aramid iti uneg ti tiendaan ti ilitayo a Sinait,” paset ti surat ti SAM nga imbasa ni SPM Secretary Edward Bautista bayat ti session ti sangguniang bayan sa naibatad ti kinangina ti presio ti magatgatang iti tiendaan a “maysa daytoy a kinaagum iti ganansia… ken panangirurumen kadagiti gumatgatang kadagitoy a pagtagilakuan iti ilitayo….”
Dinakamat ti surat a pangina a pangina ti presio dagiti magatgatang iti tiendaan a pakaibilangan ti karne ti baboy, manok, baka ken nuang, agsipud ta ti kayat lattan dagiti aglaklako ti matungtungpal.
“Dagiti aglaklako ket ipanginada lattan ti presio dagiti karne iti tunggal kilo…” kinuna ti surat nga imbasa ni Bautista.
Inreklamo pay ti grupo ti kaadda dagiti suitik a pagkiluan iti tiendaan iti mailaklako nga ikan, karne ken natnateng.
Kinuna ti surat nga “awan ti umno a wagas wenno linteg no kasano a manayonan ti presio dagiti karne” ket “kayatna a sawen, ti la katkayatdan (aglaklako) a panangiyetnag iti presio.”
Kanaig daytoy, nagtignay ti sangguniang bayan tapno maikkan iti solusion ti nadakamat a problema babaen ti pananganamongda a maangay ti public hearing nga isayangkat saan laeng a ti committee on market and slaughterhouse nga idauluan ni Konsehal Jose Pepito Zapata no di payen ti committee as a whole.
Indagadag pay ti nasao a grupo ti ipapan dagiti agtuturay iti tiendaan tapno maimatanganda ti maar-aramid iti tiendaan.
Saan a nagpabigbig ti naggapuan ti surat a naipatulod pay ken ni Mayor Marlon Ines, Fr. Albert Rabe, kura paroko ti Sinait ken ti dadaulo ti Iglesia Filipina Independiente.#


text:
Uyokan
Dagiti uyokan ket dagiti agtaytayab nga insekto nga asideg a kabagian dagiti alumpipinig ken dagiti kuton, ken dagitoy ket naam-ammuan iti papelda itifor their role in polinasion ken para iti panagpataud ti diro ken allid. Dagiti uyokan ket monopiletiko a tinaudan iti kaunegan ti nalatak a pamilia ti Apoidea, nga agdama a naidasig babaen ti di nairanggo a nagan nga Anthophila. Adda dagiti agarup a 20,000 a naamammuan a sebbangan dagiti uyokan kadagiti pito aginggana ti siam kadagiti mabigbigan a pamilia,[1] urayno adu kadagitoy ket saan a naipalpalawagan ken ti husto a bilang ket mabalin nga ad-adu. Dagitoy ket mabirukan kadagiti amin a kontinente malaksid ti Antartika, iti amin a pagtaengan iti planeta nga aglaon kadagiti napolinasion ti insekto nga agsabsabong a mulmula.
Dagiti nagibasaran[urnosen | urnosen ti taudan]
- ^ Danforth BN; Sipes S; Fang J; Brady SG (Oktubre 2006). "Ti pakasaritaan dagiti nasap a a dibersipikasion ti uyokan a naibatay kadagiti lima a henero ken mainayon ti morpolohia". Proc. Natl. Acad. Sci. U.S.A. 103 (41): 15118–23. PMC 1586180. PMID 17015826. doi:10.1073/pnas.0604033103.
Adu pay a mabasbas[urnosen | urnosen ti taudan]
- O'Toole, Christopher, ken ni Raw, Anthony. (1991). Dagiti Uyokan iti Lubong. New York: Facts on File.
- Michener, Charles D. (2007). Dagiti Uyokan iti Lubong, maikadua nga edision. Baltimore: Johns Hopkins.
Dagiti akinruar a silpo[urnosen | urnosen ti taudan]
Dagiti inadaw a sasao a mainaig iti Dagiti uyokan iti Wikiquote (iti Ingles)
Midia a mainaig iti Uyokan iti Wikimedia Commons


text:
TAGUDIN, Ilocos Sur – Kitkitaen ti kapolisan ditoy no adda pakainaigan ti droga iti pannakagandat ti biag ti maysa a masuspetsa a drug personality sadiay Barangay Dardarat idi agsapa ti Pebrero 21.
Kas maibatay iti rekord ti polis ditoy, iti kallabes ket naipababaen ni Alvin Lorenzana y Cardenas, 31, naasawaan, ken residente iti nadakamat a barangay, iti drug watch list ditoy nga ili ken nakasuan iti panaglabsing iti RA 9165 ngem nawaswas ti kasona idi 2014.
Pinaltogan ti maysa a lalaki a naglugan iti nangisit ken puraw a Rusi motorcycle nga awanan iti plaka ken nakaaruat iti amarilio a sando, nangisit a iti amarilio a sando, nangisit a bonete ken bull cap ni Lorenzana bayat ti panagkapena iti sango ti balayda idi agarup 8:50 ti agsapa idi Pebrero 21.
Mapapati nga inasitgan ti di nabigbig a lalaki ni Lorenzana sana pinaltogan a nakatiruan ti makannigid a pingpingna (saan a kannawan a pingping kas immuna a naireport).
Nabaelan ti biktima ti nagtaray a simrek iti balayna idinto a naglibas ti suspek iti saan nga ammo a direksion a nakalugan iti motorsiklona.
Immuna a naitaray ni Lorenzana iti Ilocos Sur District Hospital, Bio, Tagudin sa naiyalis iti ITRMC, San Fernando City, La Union.
Iti follow-up investigation ti polis, maysa a deformed pellet a mapapati a naggapu iti bagi ti biktima ti inted ti kalib-inna a maysa a Rocel Lubdoy Saldua iti polis.
Iti met panagpalutpot ti SOCO Candon City iti nakapasamakan ti krimen, nakasarakda iti tallo a deformed pellets, ken plastic ken paper wads.
Agtultuloy ti panagimbestiga dagiti polis mainaig iti nasao a pammaltog.#


text:
BAGUIO CITY – Nainaguraran itay
Disiembre 31 ti narehabilitar a Baguio -Aritao Road, pangdarasan a
kalsada iti nagbaetan dagiti probinsia ti Isabela, Quirino ken Nueva
Vizcaya iti daya ken dagiti probinsia ti La Union, Ilocos Sur ken ti
Benguet.
Mismo a ni Pres. Gloria Arroyo ti
nang-inagurar iti nasao a proyekto.
Napunduan ti nasao a 104-kilometro
a kalsada iti P114.18 milionmanipud iti Philippine-Japan Highway
Loan Project.
Nagkadua
a kontrata ti nasao a proyekto: iti umuna a pakete nga agatiddog iti
6 8a kilometro, saklawenna ti Wright Park Rotonda iti Pacdal, Baguio
City ket agpatingga iti Pangawan, Kayapa, Nueva Vizcaya ken iti
maikadua nga agatiddog iti 36 a kilometro agpatingga iti
Pan-Philippine Highway junction iti Aritao, Nueva V izcaya.#


text:
Tubao, La Union
Ti Tubao ket maysa a maikapat a klase nga ili iti probinsia ti La Union.
Dagiti baranggay[urnosen | urnosen ti taudan]
Nabingbingay ti Tubao ti 18 a barbaranggay.[2]
- Amallapay
- Anduyan
- Caoigue
- Francia Sur
- Francia West
- Garcia
- Gonzales
- Halog East
- Halog West
- Leones East
- Leones West
- Linapew
- Magsaysay
- Pideg
- Poblacion
- Rizal
- Santa Teresa
- Lloren
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti La Union". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti La Union". Datos ti Populasion ti Ili. Dibision ti Panagsukisok ti LWUA. Naala idi 3 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Monday, June 19, 2017
MUNICIPAL NURSERY UPDATE 2017
Cabugao. Ilocos Sur – Imbatad ni Municipal Agriculturist Robert S. Savella nga iti Municipal Plant and Nursery ket pagpatan-ayan ti madadaan a seedlings a maimula. Agpatanorda ti seedlings kadagiti bukel a mapatubo a kas iti Butchina (Manila Palm), Mahogany ken dadduma pay tapno masustener ti Regreening Program iti aglawlaw ti Munisipalidad.
Babaen kadagiti Personnel ti DA-LGU, inaldaw a masibogan dagiti seedlings kasta metten a madalusan dagiti agtubo a ruot.
Iti agdama, adda 5,000 a Seedlings a madadaan a reserba para iti masanguanan a pagkasapulan, segun ken ni MENRO-Designate Edgar S. Balangatan.
Dagitoy nga aktibidad ket paset iti pannakasustener ti programa ti Munisipio ken iti babaen iti Direktiba ni Mayor Josh Edward S. Cobangbang iti agtultuloy a panangpaberde iti aglawlaw ken panangalay-ay ti epekto ti Global Warming ken Climate Change. # (Web Situational Report)
Babaen kadagiti Personnel ti DA-LGU, inaldaw a masibogan dagiti seedlings kasta metten a madalusan dagiti agtubo a ruot.
Iti agdama, adda 5,000 a Seedlings a madadaan a reserba para iti masanguanan a pagkasapulan, segun ken ni MENRO-Designate Edgar S. Balangatan.
Dagitoy nga aktibidad ket paset iti pannakasustener ti programa ti Munisipio ken iti babaen iti Direktiba ni Mayor Josh Edward S. Cobangbang iti agtultuloy a panangpaberde iti aglawlaw ken panangalay-ay ti epekto ti Global Warming ken Climate Change. # (Web Situational Report)
Posted by Bayan ng Cabugao, Ilocos Sur at 1:10 PM
Subscribe to: Post Comments (Atom)


text:
Ti Aluwagi
a tedtedda ti bagyo - iyakarna
dagiti adigi ken diding
iti depaar ti daya ti solarda
a saan unay a matupar ti bales ti angin
iti tiempo ti allawig.
nakarinikna iti saniit ti kudilna
ket ingkeddengna pay laeng ti napan naglinong
tapno palabsen ti init
iti sirok ti mangga iti likud
ti marakrakrak a balay.
nagtangad ti aluwagi - nakitana ti maysa nga umok
iti baet ti dua a sanga -
dua a billit ti agalla-allatiw
kadagiti narurutan a bulong nga agbumbunag
iti arutang ken ruting nga iseksekda
iti naingpis nga umok nga inay-ayam met ti angin,
naguni dagiti sumirsirip nga annakda.
inyuldag ti aluwagi ket inlallay ti mababain nga
angin ti bagina agingga a nairidepna,
nalukag daytoy iti makarikna iti danum
a nagparsiak iti rupana.
nalidemmen ti batogna
siniripna ti umok, natarimaanen daytoy
nagtaray ti aluwagi iti kalapawna
a ganganin marba.
Abril 9, 2012


text:
Itay nabiit, namallaag ti Department of Health (DOH) iti publiko iti posible nga iseserrek wenno pannakaiserrek iti pagilian ti naireport a pagam-amkan unay iti sangalubongan iti agdama, ti kabarbaro la unay a takuat a bakteria a managan iti New Delhi metallo-beta-lactamase (NDM-1) ket impaganetgetna ti panagannad ken panagsiput a nalaing dagiti tattao iti mapaspasamak iti komunidadda lalona iti pakaseknan ti salun-at.
Inawaganda daytoy kabarbaro a takuat iti superbug genes a maibilang a pagam-amkan agsipud ta awan pay ti masinuo nga agasna. Awan man la ti pangontra nga antibiotics koma. Uray ti kapigsaan nga antibiotic a managan iti carbapanems ket saanna a matiped wenno malapdan ti inna panagraira.
Ti carbapanems ket maysa a tipo ti antibiotic nga addaan iti nasiken nga istruktura a napigsa a pangontra iti beta-lactamase enzymes a parnuayen dagiti bacteria, pakairamananen ti NDM-1. Maus-usar laeng daytoy nga antibiotic a kas kakaisuna a remedio kontra kadagiti multi-drug resistant infections.
Pagam-amkan no mailaok wenno lumaok daytoy a bakteria kadagiti sabsabali pay a bakteria ken virus a kas iti E. Coli, ta pumigpigsa pay ti resistensiada a dayta iti makagapu iti kinaawan iti solusion a pangontrol wenno pangpukaw itoy.
Ti karigatan, nalaka laeng a maiyakar. Ti naakaran ket nalakana laeng a maiyakar iti sabali a tao a dina ammo wenno mapupuotan. Maiyakar ti bakteria babaen ti ultimo a pannakipasamano, abrasa, pannakaipunas wenno pannakaiggem kadagiti entry point iti bagi a kas iti bibig, agong, lapayag ken sugat. Nalaklaka a maakaran dagiti siguden nga agsagsagaba iti auto-immune disorders a kas iti HIV ken dagiti pasiente a maipaspasidong iti chemotherapy.
“We are potentially at the beginning of another wave of antibiotic resistance, though we still have the power to stop it,” kuna ni Christopher Thomas, Maysa professor ti molecular genetics iti University of Birmingham, iti maysa a report. Mamati ni Thomas a malappedan ti pannakaiwaras ti pagam-amkan a sakit no la ketdi masurot a naannayas ti infection control procedures. Ti kanayon a panagbuggo wenno panagugas kadagiti ima ket maysa nga standard hygiene measures.
Immawagen ti World Health Organization (WHO) para iti worldwide crackdown kadagiti maab-abuso nga antibiotics para iti medisina ken iti agrikultura. Daytoy ti maysa a rason a makitkita ti nasao a gunglo a makaigapu iti itataud daytoy a superbug genes.
Kasano iti pannakaabuso ti antibiotics?
Iti agrikultura, maab-abuso la unay dagiti antibiotics para iti nadaras ken natalged a production kadagiti manok. Lalo kadagiti taraken nga umabut laeng iti makabulan ket mabalindan a mailako ken masida. Ti rigatna, dagita a manok a posible a naakaran iti bakteria ket makan ti tao. Dayta ti posible a pakaiwarasan ti pagam-amkan a bacteria nga agtinnag nga epidemia no saan a malapdan.
Maab-abuso met dagiti antibiotics a mailaklako iti over the counter wenno saanen a nasken ti reseta ti doctor. Ta ngamin saanen a masurot ti umno a panagaramat itoy. Gagangay a mausar laeng daytoy iti uneg ti makalawas wenno pito nga aldaw ken agpalabas iti sumagmamano a bulan santo manen mabalin iti agusar ngem agtultuloy lattan ti pannakausarda nupay saan koma a mabalin.
Ti maysa pay a rason iti itataud daytoy a bacteria (NMD-1) ket ti nadaras unay nga irarangpaya ti health tourism iti Asia. Lalona iti India a daydaywen dagiti taga-Lumaud (West) gapu iti kinalaingda iti cosmetic surgery, cancer treatment ken nagduduma a klase iti organ transplant. Mapattapatta nga agbalor daytoy medical tourism iti $2.3 billion inton 2012. Iti India ti pagturongan dagiti agad-adal ken mangal-ala iti ekspertisda iti medisina iti ayatda a makasursuro iti medical procedures, lalona kadagiti nadakamat a field expertise.
Uray ti pagilian ket dakkel ti naipaay ti medical tourism iti ekonomia, lalona iti kidney transplant. Nupay awan ti pammalubos ti gobierno itoy a banag, adu latta ti simrek a turista iti pagilian nga immay nagpaagas kadagiti doktortayo, lalona iti sakit ti kidney. Nalatak unay ti pagilian gapu iti kinalaing dagiti doktortayo a mangiwayat iti operasion. Kangrunanna, am-amang a nalaklaka ti magastos ditoy ti pasiente no maikumpara iti panagpaagasna iti western countries.
(Adda tuloyna)


text:
SAN ESTEBAN, Ilocos Sur – Dinayaw ti diputado iti Hawaii
ti kinamanagsangaili dagiti agnaed ditoy iti ibibisitana iti daytoy
nga ili itay nabiit.
Bimmisita ni Hawaii State Representative John Mizuno iti
San Esteban bayat ti pannakaisayangkat ti Aloha Medical Mission a
naigiddan iti panagpiesta daytoy nga ili.
Maysa a gannuat a panangipaay iti libre a serbisio
medikal ken agas kadagiti residente ditoy ti Aloha Medical Mission
babaen ti panangidaulo ni Dr. Ben Galindo, maysa nga anak ti Ilocos
Sur.
Iti interbio kenkuana ti DZTP Radio Tirad Pass, kinuna
ni Mizuno a magustuanna ti yaayna iti San Esteban, Ilocos Sur gapu
iti nabara a panangpasangbay kenkuana dagiti lumugar.
Maysa a Filipina ti asawa ni Mizuno. Daytoy ti umuna a
gundaway a bumisita iti Ilocandia.
Kabayatanna, kinuna ni Mayor Elaydo iti interbio
kenkuana a maysa a balligi ti Aloha Medical Mission agsipud ta adu ti
nakipartisipar iti daytoy a programa a naggapu iti Hawaii, Mainland
USA ken dadduma pay a pagilian.
Malaksid kadagiti agas ken medical
check-up, adda pay dagiti naiparipa a doliar kadagiti umili a
nagatendar iti medical mission manipud iti $10 agingga iti $100.#


text:
1938
Ti 1938 ket maysa a kadawyan a tawen a nangrugi iti aldaw ti Sabado iti kalendario a Gregoriano.
Dagiti linaon
Paspasamak
Naipasngay
Enero
- Enero 28 – Adriano Celentano, Italiano a kumakanta ken aktor
Agosto
- Agosto 5 – Rafael Buenaventura, Filipino a mangimaton iti banko (pimmusay 2006)
Disiemmbre
- Disiembre 29 – Jon Voight, Amerikano nga aktor
Pimmusay
Agosto
- Agosto 16 – Robert Johnson, Amerikano a gitarista ken kumakanta (naipasngay 1911)
Oktubre
- Oktubre 10 – Isabelo de los Reyes, Filipino a politiko , mannurat ken aktibista (naipasngay 1864)
Nobiembre
- Nobiembre 27 – Otto Dempwolff, Aleman a lingguista ken antropologo (naipasngay 1871)


text:
Quintana Roo
Ti Quintana Roo (Panangibalikas nga Espaniol: [kinˈtana ˈro]), opisial a ti Nawaya ken Naturay nga Estado ti Quintana Roo (Espaniol: Estado Libre y Soberano de Quintana Roo), ket maysa kadagiti 31 nga estado, a no mairaman ti Pederal a Distrito, ket mangbukel kadagiti 32 a Pederal nga Entidad ti Mehiko. Daytoy ket nabingbingay kadagiti 10 nga ili ken ti kapitolio a siudadna ket ti Chetumal.
Ti Quintana Roo ket mabirukan idiay akindaya a parte ti Peninsula Yucatán ken beddengan daytoy babaen dagiti estado ti Campeche iti laud ken ti Yucatán iti amianan a laud, ken babaen dagiti distrito ti Orange Walk ken Corozal ti Belis, ken mairaman pay ti maysa a minia ti pagbeddengan iti Distrito ti Belis iti abagatan. Ti Quintana Roo ket addaan iti aplaya iti daya iti Baybay Karibe ken iti amianan iti Golpo ti Mehiko. Tumunton pay daytoy iti teritorio a mangited daytoy iti basbassit a pagbeddengan iti Guatemala iti abagatan a laud ti estado, ngem daytoy ket suppiatan a lugar a tuntunen pay babaen ti Campeche.
Ti Quintana Roo ket ayan ti siudad ti Cancún, dagiti isla ti Cozumel ken Isla Mujeres, ken dagiti ili ti Bacalar, Playa del Carmen ken Akumal, ken dagiti pay taga-ugma a tidda ti Maya ti Chacchoben, Cobá, Kohunlich, Muyil, Tulum, Xel-Há, ken Xcaret.
Ti estado ket opisial a sakupenna ti kalawa iti 44,705 a kuadrado kilometro (17,261 sq mi), ngem manipud idi 1997 adda maysa a suppiat iti pagbeddengan kadagiti estado ti Yucatán ken Campeche iti maysa a lugar iti agarup a 10,200 a kuadrado kilometro (3,900 sq mi).[1][2]
Dagiti nagibasaran[urnosen | urnosen ti taudan]
- ^ "Controversia Constitucional: Estado de Quintana Roo Vs. Estado de Yucatán (3 de Mayo de 1997)". Suprema Corte de Justicia de la Nacion. Naala idi Abril 6, 2011.
- ^ "Campeche insiste en que Quintana Roo le invadió terreno". Notisureste. Naala idi Abril 6, 2011.
Dagiti akinruar a silpo[urnosen | urnosen ti taudan]
Midia a mainaig iti Quintana Roo iti Wikimedia Commons
Pakaammo ti panagbiahe idiay Quintana Roo manipud iti Wikivoyage (iti Ingles)
Datos ti heograpia a mainaig iti Quintana Roo iti OpenStreetMap
- (iti Espaniol) Gobierno ti Estado ti Quintana Roo


text:
Hinokus pokus ti sumagmamano a tattao dagiti papelesda nga indatagda iti Professional Regulations Commission (PRC) tapno agbalinda a naan-anay a propesional, daytoy ti natakuatan ti PRC itay nabiit babaen ti Online Verification of Eligibility System (OVES), maysa a paperless transaction a pakaammuan ti asinoman no pudno met laeng a lehitimo a professional ti maysa a tao kas maibasar iti agdama a listaanda. Gandat daytoy nailian a programa nga ikkaten ti panagraira dagiti bogus a propesional iti burokrasia ti gobierno ken iti pribado a sektor.
Dua dagiti natakuatan a bogus a propesional iti Cordillera idinto manipud iti Ilocos Region ken iti Cagayan Valley dagiti dadduma ket a pakaibilangan ti maysa a dietician-nutritionist, maysa a registered nurse, maysa a medical technologist, maysa a midwife ken tallo a maestra. Naikkaten dagiti naglabsing iti trabahoda ken naipilaanda payen iti kaso a falsification of public documents.
Gapu kadagitoy a natakua-tanna, inkeddeng ti PRC nga ingetanda pay ti kampania kontra kadagiti bogus a propesional babaen ti pannakitinnulong ti Department of Labor and Employment ken ti Civil Service Commission. Naing-inget itan ti panangbusisida kadagiti amin a maisubmitar a papeles. Binallaaganda pay ti asinoman a dina koma gandaten a bogusen dagiti papelesna a kas professional ta matakuatan met laeng. No matakuatan a bogus a professional, maikkat met laeng iti trabahona ken maidarum pay.
Inggunamgunam pay ti PRC iti gobierno ken iti pribado a paneknekanda pay nga umuna ken usigenda a nalaing dagiti papeles dagitoy iti OVES tapno masigurado tno lehitimo met laeng a professional dagiti aplikanteda.
Nupay adda dagiti sumagma-mano a nangbogus kadagiti papelesda a kas professional, saan koma nga isu ti rason a maikkatan ti panagtalek dagiti agpatpatrabaho iti gobierno ken iti pribado sector. Ad-adu pay laeng dagiti makabael, ken natudio a nagraduar kadagiti pagadalan.
Iti sabali a bangir, kinemmeg dagiti pannakabagi ti linteg ken ti PRC Baguio office ti maysa a lalaki a mangar-aramid kadagiti bogus a summary cases nga isubmitar dagiti nursing students tapno mapalubosanda nga ageksamen iti nurses licensure examination. Kinemmeg dagiti nagtipon a pannakabagi ti polis Baguio ken ti PRC office ni Renato Moreno Borbon, agedad iti 47, taga-Sampaloc, Manila ngem agnanaed iti Middle Rock Quarry idi malem ti Abril 16 iti Genesis Copy Center sadiay Upper Mabini Street.
Kuna ti PRC a maysa met laeng a professional ti nagreklamo iti opisinada gapu iti mapaspasamak a falsification of public documents. Kapada met laeng ti reklamo ti complaint ti Cordillera Council of the Philippine Nurses Association. Gapu itoy, nagtignay a dagus ti PRC, ket natakuatanda a nagadu dagiti nakapila tapno maproseso dagiti bogus a summary casesda. Nagpatulong iti polis ti PRC ket naaramid ti entrapment operation a nakakemmegan ni Borbon. Nairaman a binogbogus ni Borbon ti pirma dagiti chief nurses kadagiti nadumaduma nga ospital iti Baguio ken kabangibangna.
Gapu itoy a kaso, nakarkaro manen ti pananginget ti PRC office Baguio ken ti satellite officena iti San Fernando, La Union kadagiti amin nga agaplay iti nursing licensure examination. Aglalo ket idi kallabes, nakatakuatda iti sangapulo a nangbogus kadagiti papelesda nga insubmitarda iti PRC. Saanen a napalubosan dagitoy nga ageksamen iti licensure exa-mination.
Nagballaag pay ti PRC a maibabawi ti lisensia ken maidarum ti asinoman a matakuatan a nangbogus kadagiti papelesda.
Agserbi koma a pagpampanunotan dagiti dadduma daytoy.#


text:
Thursday, January 4, 2018
DUTY DAGITI MEDICAL PERSONNEL ITI RHU ITI HOLIDAY SEASON, NAARAMID
Cabugao, Ilocos Sur – Nagtultuloy ti serbisio nga impaay dagiti Personnel iti Cabugao Lying-in Center ken ti Rural Health Unit (RHU)-Cabugao iti napaut a Holiday Season (Disiembre 23, 2017 agingga iti Enero 3, 2018)
Kanaig daytoy, imbatad dagiti Medical Personnel ti RHU-Cabugao nga adda pito a kakaduada nga agreliebo (2 a Personnel ti kada 12 nga oras) nga agasikaso iti mapan a pasiente iti Lying-in Center ken iti RHU iti unos ti 24 oras iti aldaw ti Sabado ken iti Domingo. Dagitoy nga eskediul ket napagkaykaysaanda nga agtultuloy a maipatungpal babaen iti puersa ti Municipal Health Office-Cabugao.
Malaksid iti agtaming iti masakit ken aganak ket tumulong dagiti nadakamat a Medical Personnel nga agdalus iti uneg ken ruar ken mangisagana iti Lying-in ken iti RHU Building iti sumaruno nga aldaw a pannakausarda.
Innayon pay dagiti Medical Personnel nga agtultuloy a maitandudo ti Vision iti Balay Pagagasan ti ili: “Quality Health Services for a Healthy Citizenship toward a healthy Municipality” ita ken iti sumarsaruno pay a tawen. # (Web In-Action)
Kanaig daytoy, imbatad dagiti Medical Personnel ti RHU-Cabugao nga adda pito a kakaduada nga agreliebo (2 a Personnel ti kada 12 nga oras) nga agasikaso iti mapan a pasiente iti Lying-in Center ken iti RHU iti unos ti 24 oras iti aldaw ti Sabado ken iti Domingo. Dagitoy nga eskediul ket napagkaykaysaanda nga agtultuloy a maipatungpal babaen iti puersa ti Municipal Health Office-Cabugao.
Malaksid iti agtaming iti masakit ken aganak ket tumulong dagiti nadakamat a Medical Personnel nga agdalus iti uneg ken ruar ken mangisagana iti Lying-in ken iti RHU Building iti sumaruno nga aldaw a pannakausarda.
Innayon pay dagiti Medical Personnel nga agtultuloy a maitandudo ti Vision iti Balay Pagagasan ti ili: “Quality Health Services for a Healthy Citizenship toward a healthy Municipality” ita ken iti sumarsaruno pay a tawen. # (Web In-Action)
Posted by Bayan ng Cabugao, Ilocos Sur at 1:52 PM
Subscribe to: Post Comments (Atom)


text:
Mountain Province
Ti Mountain Province ket maysa a probinsia iti kabambantayan ti Filipinas iti Rehion Administratibo ti Kordiliera iti Luzon. Kapitoliona ti ili ti Bontoc ken kaabayna dagiti probinsia ti Ifugao, Benguet, Ilocos Sur, Abra, Kalinga, ken Isabela.
Heograpia[urnosen | urnosen ti taudan]
Ti Mountain Province ket nabingbingay a politikal kadagiti 10 nga ili.
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015] (iti Ingles) naala idi Hunio 10, 2016


text:
SAN JUAN, Ilocos Sur – Ti pannakapapatay ti maysa a konsilman ti barangay ti mangipakita a ti New People’s Army ket awanan panangilala iti biag ti tao.
Daytoy ti pablaak ti 50th Infantry Batallion ti Philippine Army kas sungbatna iti naipablaak a panangako ti Alfredo Cesar Command, NPA-Ilocos, a ti grupoda ti nangisayangkat iti pannakapapatay ni Richard Tatson, konsilman ti sitio Caset, Barangay Maradodon, Cabugao, Ilocos Sur idi Abril 14.
Sumagmamano a lokal nga estasion ti radio ti pinatulodan ti Alfredo Cesar Command iti daytoy a pablaakda.
Iti sungbat a pablaak ti 50th IB, PA nga immuna a naibasa iti programa a Timek ti Soldado, kinunana a “ti dusa a patay nga inyetnag ti kangaroo a korte ti NPA…” ket pammaneknek a ti komunista ket “dina bigbigen ti kalintegan ti tao wenno human rights a kanayon nga ipukpukkaw dagiti party-list organizations a Bayan Muna, Anak-Bayan, KMU, Anak-Pawis ken Gabriela.”
“Daytoy a pasamak ket mangipakita iti komunista nga NPA ket awanan panagbuteng iti Dios, awanan respeto iti agdama a gobierno, awanan panangilala iti biag ti tao, dina bigbigen ti indibidual a kalintegan ti tao ken maysa a puersa a mangikuskuspil kadagiti marigrigat ken awanan gaway nga umili,” kinuna ti pablaak.
Lima nga armado a tattao ti nangpapatay ken ni Tatson iti pagtaenganna idi rabii ti Abril 14 gapu iti mapapati a panagipatulodna iti impormasion iti militar kas kameng ti Barangay Intelligence Network.
Natay a sigida ni Tatson gapu iti sugatna iti barukong, abaga, kannawan nga ima ken luppona manipud iti cal. 5.56 kas maibasar iti uppat a kapsula a nasarakan iti nakapasamakan ti krimen.
Segun iti pablaak ti Alfredo Cesar Command, NPA-Ilocos, a pinirmaan ti maysa a Ka Miguel Cervantes, “ni Richard Tatson ket napaneknekan a nagbasol iti rebolusionario a tignayan gapu iti pinasetna kas napeklan a Kameng ti Barangay Intelligence Unit iti lugarda…”
Kinuna pay ti pablaak a “dagiti impasana (Tatson) nga impormasion iti kabusor ket nangted iti peggad ken dangran dagiti umili ken iti puersa ti NPA.”
Ngem insungbat ti 50th IB nga “iti agdama, agsapsapul dagiti naulila da Konsehal Richard Tatson ken Jerry Igme iti naan-anay a hustisia” idinto a sinaludsodna no ayan ita dagiti militante a grupo a “mangipukpukkaw nga isuda dagiti mangilablaban iti kalintegan dagiti marigrigat” ken “apay a nagbalinda a tuleng, bulsek ken inutil kadagitoy a napasamak?”
Kinondenar pay ti pablaak ti Karapatan ken Ilocos Human Rights Advocates “nga agim-imbestiga kadagiti engkuentro (NPA ken soldado) ken kakastoy a pasamak gapu ta “awan ti aksionda iti pannakaranggas dagiti biktima.”
Binabalaw pay ti pablaak dagiti lokal a gobierno ti Sinait ken Cabugao maigapu iti mapapati nga awan aksionda mainaig kadagiti pammapatay.
“… Apay nga agintutuleng ken aginbubulsekda iti kastoy a pasamak ta awan man laeng aksionda tapno maikkan hustisia dagiti biktima? Wenno napatpateg kadi ti eleksion ngem ti biag dagiti tattao iti bukodda a lugar wenno inutilda kadi iti bukodda a lugar a mabutbuteng iti NPA?” sinaludsod pay ti pablaak.
Inyunay-unay ti pablaak a “ti biag ti kapatgan a sagut ti Dios ditoy rabaw ti daga sana indarirag nga “intayo koma dayawen ken raemen tapno maragpat ti naan-anay a talna ken kappia a tulbek ti naragsak a panagbiag.”


text:
DUA a Filipino ti agkalikagum a pabutosan itoy nga eleksion iti Hawaii 2nd Congressional District a mangibagi idiay Washington DC: da State Senator Ron Menor ken Honolulu Councilman Nestor Garcia.
Iti San Nicolas, Ilocos Norte ti puon ni Menor idinto nga iti Bisaya ni Councilman Garcia.
Saklawen ti 2nd US Congressional District ti part Oahu-Leeward-Windward ken dagiti isla ti Maui, Big Island, Molokai, Lanai, Kauai. Nabakantean daytoy a puesto.
Karaman a kabalubal da Menor ken Garcia dagiti dadduma pay nga agtaray a nagtaud iti sabali a puli. Naggibus ti aldaw a panagipila iti kandidaturada idi Hulio 25 daytoy a tawen.
Asino kada Menor ken Garcia, agpada a maraem ken respetado iti Hawaii politics, ti mapagasatan nga umuna a Filipino a mangibagi iti US Congress idiay Washingtron DC?
No ibatay iti pakasaritaan ti politika, marka iti historia da Atty. Peter Aduja, i-Vigan ta isu ti immuna a representante iti Territory of Hawaii. Ni met Benjamin Menor, ama ni Ron Menor, ti immuna a Filipino a senador iti Hawaii ken immuna a Filipino a nagkameng iti Hawaii Supreme Court kas Supreme Court Justice. Simmaruno kenkuana da Hon. Mario Ramil ken Hon. Simeon Acoba, agpada nga annak ti Bacarra, Ilocos Norte.
Kangrunaan a patanor ti politika a Filipino ni Hon. Benjamin J. Cayetano, (i-Urdaneta, Pangasinan), umuna a Gobernador a Filipino iti Hawaii, ken umuna a Filipino nga agakem iti kasta nga elektado a puesto iti USA.
Ita, iti maikadua a daras, agtaray ni Senador Ron Menor, idinto nga umuna met daytoy a gandat ni Konsehal Nestor Garcia, dati a TV personality.
Iti sabali a bangir, pukaw ti komunidad ken ti Hawaii State Legislature ni Rep. Felipe “Jun” Abinsay (Vigan City) agsipud ta saanen nga agpailayon gapu iti salun-at. Sangapulo ket maysa a tawen ni Abinsay iti pagpandayan-linteg ket isu ti pangulo ti House Committee on Agriculture iti walo a tawen. Kayat ni Abinsay nga ited ti panawenna iti pamiliana ken ti komunidad.
Sangagasut sangapulo ket maysa dagiti elektibo a puesto a pagtarayan dagiti mayat a kandidato manipud US Senator, US Congress, Hawaii Governor, Hawaii Lt Governor, State Senator, State Representatives, Councilmembers, Board of Education, Office of Hawaii Affair.
Itay Agosto 24 ti maudi nga aldaw a panagrehistro tapno makabutos iti eleksion primaria a maangay inton Setiembre 23 ken eleksion heneral a maangay inton Nobiembre 7.
Mabalin metten ti agkiddaw iti absentee ballot tapno agbutosen uray saan pay a dimteng ti Setiembre 23.
Ti kandidato iti agsumbangir a partido a makagun-od iti kangatuan a butos iti eleksion primaria ti agsalip iti eleksion heneral ket ti mangabak ditoy ti mangibagi iti distrito a pagtarayanda.
Dagiti sumaganad dagiti dadduma pay a kandidato a kadaraan wenno maipagarup nga adda darada a Filipino ken ti puesto a pagkandidatuanda.
Senatorial District: (25 a puesto)
(Holdover ni State Senate President Bobby Bunda)
9th district (Kahala-Palolo) – Michael Palcic (R)
14th district (Kalihi Valley-Halawa) – Donna Mercado Kim (D), pailayon,
20th district (Ewa- Kapolei-Ewa Beach) – Will Espero, pailayon (D); Lacuesta, Celeste (D)
State Representatives (51 a puesto)
15th district (Wailua-Koloa-Kauai) – Ronald Agor (R)
16th district (Niihau-Poipu-Kokee-Kauai) – Rhoda Libre (D); Roland Sagum III (D)
29th district (ti pagpanawan ni Rep. Abinsay) (Kalihi-Kapalama) – Earl Cachola (D); Joey Manahan (D)
30th district (Alewa Hts-Kalihi) – Rick Manayan (R), Terry Visperas (D)
32nd district [(Mapunapuna-Foster Village) – Lynn Berbano Finnegan, pailayon, (R)
35th district(Pearl City-Waipahu) – Atty. Alex Sonson, pailayon (D); Constante Domingo (R)
41st district (Waipahu-Waikele) – Rito Saniatan (R)
42nd district (Waipahu-Ewa) – Rida Cabanilla-Arakawa (D), pailayon; Rey Rodriguez (R)
43rd district (Ewa Beach-Iroquis Point) – Kimberly Marcos Pine (R), pailayon
46th district (Schofield-Kahuku) – Michael Magaoay (D), pailayon
Honolulu Council – Donovan dela Cruz, pailayon – non-partisan (holdover ni Councilman Romy Cachola)
Maui Council – Joe Pontanilla, pailayon, nonpartisan
Molokai – Danny Mateo, pailayon, nonpartisan
Masipsiputan ngarud no asino kadagitoy kadaraan ti ibayog dagiti kailianda, aglalo dagitoy dua a kangrunaan a kandidato iti US 2nd Congressional District.


text:
Benin
Nagsasabtan: 6°28′N 2°36′E / 6.467°N 2.600°E
Ti Benin i/bɨˈniːn/ (dati a, Dahomey), opisial a ti Republika ti Benin, ket maysa apagiian idiay Laud nga Aprika. Daytoy ket nabeddengan babaen ti Togo iti laud, babaen ti Nigeria iti daya ken babaen ti Burkina Faso ken Niger iti amianan. Kaaduan ti populasion ket agtataeng idiay bassit nga akin-abagatan nga aplaya ti Sikko ti Benin.[4] Ti kapitolio ti Benin ket ti Porto-Novo, ngem ti tugaw ti gobierno ket idiay Cotonou, ti kadakkelan asiudad ti pagilian. Ti Benin ket sumakop ti kalawa ti agarup a 110,000 kuadrado kilometro (42,000 kd mi), nga adda ti populasion ti agarup a 9.05 a riwriw. Ti Benin ket maysa a tropikal, sub-Sahara a pagilian, a kaaduan nga agkamkammatalek iti agrikultura, nga adu dagiti pagitrabahoan ken matgedan nmg agataud manipud ti pagbiagan a panagtaltalon.[5]
Ti opisial a pagsasao ti Benin ket Pranses. Nupay kasta, dagiti patneng a pagsasao a kasti Fon ken Yoruba ket kadawyan dagitoy a maisasao. Ti kadakkelan a relihioso a grupo idiay Benin ket ti Romano Katolisismo, ken asiden nga insarsarunuan ti Islam, Vodun ken Protestantismo. Ti Benin ket maysa a kameng ti Nagkaykaysa a Pagpagilian, ti Kappon ti Aprika, ti Organisasion ti Islamiko a Pagtitinnulongan, Kappia ken Pagtitinnulongan a Sona ti Abagatan nga Atlantiko, La Francophonie, ti Komunidad dagiti estado ti Sahel-Sahara, ti Asosasion ti Agpatpataud ti Petroleo ti Aprika ken ti Turay ti Niger Labneng.[6]
Manipud idi maika-17 ken maika-19 a siglo, ti moderno tattan a Benin ket tinurayan idi babaen ti Pagarian ti Dahomey. Daytoy a rehion ket nakunkuna idi a kas ti Tagabu nga Aplaya manipud idi nasapa nga maika-17 a siglo gapu ti kaadu dagiti bilang dagiti tagabu a naipatuod idiay Baro a Lubong idi las-ud ti Trans-Atlantiko a komersio ti tagabu. Kalpasan idi narebba ti panagtagabu, ti Pransia ket nagtengngel ti pagilian ket ninagananna manen ti Pranses a Dahomey. Idi 1960, ti Dahomey ket nakagun-od ti napno a panakawayawaya manipud ti Pransia, a nakaited daytoy ti dempkratiko a gobierno para kadagiti simmaruno a 12 a tawtawen.[7]
Ti Marxista-Leninista nga estado a tinawtawagan a ti Republika ti Tattao ti Benin ket adda idi nagbaetan ti 1972 ken 1990. Adda dagiti adu a nagtaudan a nagibagbaga a daytoy a turay ket nagturongan kadagiti panagparukma ken panakarebba ti ekonomia. Ti Republika ti Benin ket naporma idi 1991 a nakaiyeg ti adu a partido a panagbutbutos.[7]
Dagiti nagibasaran[urnosen | urnosen ti taudan]
- ^ a b c d "Benin". Internasional a Pundo ti Panguartaan. Naala idi 2012-04-17.
- ^ "Distribution of family income – Gini index". The World Factbook. CIA. Naala idi 2009-09-01.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ R. H. Hughes, J. S. Hughes. Ti direktorio ti Aprikano a nabasa a dagdaga, p. 301. IUCN, 1992. ISBN 2-88032-949-3
- ^ "Organisasion ti Taraon ken Agrikultura ti Nagkaykaysa a Pagpagilian". Nagkaykaysa a Pagpagilian, Hunio 29, 2010
- ^ "Benin – Internasional a Pagtitinnulongan". Nation Encyclopedia (2010-06-29).
- ^ a b Ibp Usa. Global Logistics Assessments Reports Handbook: Strategic Transportation and Customs Information for Selected Countries, p. 85. Int'l Business Publications, 2008. ISBN 0-7397-6603-1
Adu pay a mabasbasa[urnosen | urnosen ti taudan]
- Butler, S., Benin (Bradt a Pagsurotan ti Panagbaniaga), (Bradt a Pagsurotan ti Panagbaniaga, 2006)
- Caulfield, Annie, Ipakitam Kaniak ti Salamanka: Panagbaniaga ti Lawlaw ti Benin babaen ti Taksi, (Penguin Books Ltd., 2003)
- Kraus, Erika ken Reid, Felice, Benin (Pagsurotan ti Panagbaniaga kadagiti Sabali pay a Lugar), (Other Places Publishing, 2010)
- Seely, Jennifer, Dagiti Legado ti Daliasata Gobierno idiay Aprika: Dagiti Kaso ti Benin ken Togo, (Palgrave Macmillan, 2009)
Dagiti akinruar a silpo[urnosen | urnosen ti taudan]
Midia a mainaig iti Benin iti Wikimedia Commons
- Gobierno
- Gobierno ti Benin (opisial a sitio iti Pranses)
- Benin
- Dagiti pagilian idiay Aprika
- Dagiti pagilian a nagbeddengan ti Taaw Atlantiko
- Ekonomiko a Komunidad dagiti Estado ti Laud nga Aprika
- Dagiti pagilian ken teritorio nga agsasao ti Pranses
- Dagiti kabassitan a naparang-ay a pagilian
- Dagiti liberal a demokrasia
- Dagiti estado a kameng ti La Francophonie
- Dagiti estado a kameng ti Kappon ti Aprika
- Dagiti estado a kameng ti Organisasion ti Islamiko a Pagtitinnulongan
- Dagiti republika
- Dagiti estado ken teritorio a nabangon idi 1960
- Dagiti estado a kameng ti Nagkaykaysa a Pagpagilian


text:
Pagsasao a Santa Cruz
Ti pagsasao a Santa Cruz (lokal nga ammo a kas Natügu) ket ti nangruna a pagsasao iti isla ti Nendö wenno 'Santa Cruz', iti Is-isla Solomon.
Dagiti nagibasaran[urnosen | urnosen ti taudan]
- ^ Santa Cruz iti Ethnologue (Maika-18 nga ed., 2015)
Natügu iti Ethnologue (Maika-18 nga ed., 2015)
Nalögo iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Natugu–Nalogo". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
Dagiti akinruar a silpo[urnosen | urnosen ti taudan]
- Buk Ngr Nzangiongr Anglikano a Libro ti Kararag iti pagsasao a Natqgu


text:
SAN JUAN, Ilocos Sur – Uppat a menor de edad ti nasukalan a nagtakaw iti kalding iti tsekpoint nga inwayat dagiti polis ditoy nga ili idi agsapa ti Marso 14.
Segun iti report, pinasardeng dagiti polis ti kurongkurong a nagluganan dagiti suspek (saan a nailanad ti pudno a naganda agsipud ta agpapadada amin a menor de edad) ket ditoy a naduktalanda nga adda kargana a kalding.
Impan dagiti polis dagiti suspek, agpapada a taga-Barangay Pug-os, Sinait, iti police station idi nagpudno dagitoy a tinakawda ti kalding iti Barangay Baliw, Sinait.
Nailusot dagiti suspek ti kalding iti checkpoint ti Sinait ken iti Cabugao, ngem saanda a nakalisi iti checkpoint ditoy nga ili.
Naammuan a saanen a nagdarum pay ti akinkukua iti kalding kalpasan a dimmawat dagiti nagannak ken dagiti suspek iti pammakawan kenkuana.#


text:
Adda Arte ti Pungtot ti Saltek
March 19, 2008 11 Comments
Agpungtot met uray ti saltek nga agpadaan
kadagiti darikmat nga agsangpet.
Maisagud met ngamin dagitoy kadagiti check point
wenno choke point dagiti mareppet a supot
sadanto met manen maisaluksok a kas pasuksok.
Tsk tsk tsk a lattan ti agallangongan kadagiti diding
sa met laeng sumurot kadagiti tubong
dagiti bautek a dumugsol kadagiti pasuli
ti pagsasabatan dagiti sallabawan didiay senado
didiay met palacio
uray met ditoy abong.
Adda met ketdi rag-o ti rikna no kasta
nga adda maipalsi-it a tanektek
kas tanda ti panagsangpet ti kuarta
kas tanda ti panagsungad ti sangaili
kas tanda ti sangkailian kunak koma a
sumurong ket makiranget ti sipnget.
Agtayyek dagiti mata ti saltek
ket makulkol a kas alipuspos
agpungtot sa in-inut
a dumupir kadagiti akin-iggem
ti binulbulod a raya ti giya.
Ket: masiim dagiti agrikusrikos a simutsimot
santo masipdut ti puot ket agpukaw
ti damag dagiti naisagud a darikmat
ti damag dagiti nareppet a sinupot.
Tsk tsk tsk latta manen ti agaweng kadagiti diding
sa met laeng sumurot kadagiti tubong
dagiti bautek a dumugsol kadagiti maipaspasuli
ta agsasabaten dagiti sallabawan didiay salas
ti husgado ti senado ti palacio.
Bulodek man ngarud daytoy,
ngamin kastoy ti kur-it:
ti agtultuloy a tanektek ti apagsipnget
ket: Hah! Tsk tsk tsk.
Adda arte ti pungtot ti saltek!


text:
Papa Gregorio II
Ni Santo Papa Gregorio II (669 – 11 Pebrero 731) ket isu ti papa manipud idi 19 Mayo 715 aginggana idi pimmusay idi 11 Pebrero 731.
Dagiti nagibasaran[urnosen | urnosen ti taudan]
- Ekonomou, Andrew J., Bisantino a Roma ken dagiti Griego a Papa: Dagiti Dumaya nga Impluensia iti Roma ken ti Kinpapa manipud kenni Gregorio ti Natan-ok aginggana kenni Zacarias A.D. 590-752 (2007)
- Levillain, Philippe, Ti Kinapapa: Gaius-Proxies, Routledge (2002)
- Treadgold, Warren, Ti Pakasaritaan ti Bisantino nga Estado ken Kagimongan (1997)
- Mann, Horace K., Dagiti biag dagiti Papa iti Nasapa a Tengnga a Panpanawen, Tomo I: Dagiti Papa Babaen ti Lombardo a Turay, Paset 2, 657-795 (1903)
- Bury, John Bagnall, Ti Pakasaritaan ti Naladladaw a Romano nga Imperio Manipud kenni Arcadius aginggana kenni Irene, Tomo II (1889)
- "Papa Santo Gregorio II" iti 1913 Katoliko nga Ensiklopedia.
Dagiti akinruar a silpo[urnosen | urnosen ti taudan]
Midia a mainaig kenni Papa Gregorio II iti Wikimedia Commons


text:
Tuesday, February 24, 2015
“SIGNAGES”, NANAYONAN NANGRUNA ITI NISTC PUBLIC MARKET
Cabugao, Ilocos Sur – Naipatakder dagiti baro a pagsenialan a mangibagnos kadagiti paset a kangrunaan a pagturturongan dagiti Marketgoers ken para iti publiko a maisar-ong iti ili ti Cabugao kas iti sumaganad: manipud iti sumrekan ti Tiendaan ti ili agingga iti pagparkingan dagiti motorsiklo, traysikel ken behikulo iti uneg ti Tiendaan.
Segun kada Mr. Edgar S. Balangatan ken ni Mr. Donnell Peralta, agpada a mangiwarwardas kadagiti trabaho a ti mainayon a pannakaipatakder dagitoy a pagsenialan ket naipasdek babaen iti Direktiba ni Mayor Edgardo “Ediboy” S. Cobangbang, Jr. tapno maipaay iti umisu a direksion a suroten dagiti tao/bisita a maisar-ong/agdaldaliasat ditoy ili ti Cabugao nangruna ita ta adda dadakkel nga aktibidades a maaramid kas iti pannnakaselebrar ti Semana Santa iti sumaruno a bulan ken iti umadani a panagpiesta ti ili iti bulan ti Abril 2015.
Malaksid kadagitoy baro a pagsenialan, naipasdek pay sakbayna dagiti “signages” nga impaay ti LGU Cabugao kadagiti igid ti Kalsada Nasional iti las-ud ti ili ken kadagiti pagpikoran ti Poblasion. Naikkan pay ti signages dagiti sumrekan kadagiti Coastal B arangay ti ili a pagturturongan dagiti Bakasionista, B isita ken Balikbayan ita a Summer Season. # (Web In-Action)
Posted by Bayan ng Cabugao, Ilocos Sur at 9:16 AM
Subscribe to: Post Comments (Atom)


text:
Ibilang ni Gobernador Imee Marcos a dakkel a gapoanan ti Criminal Investigation and Detection Group wenno CIDG ti panagballigi da a nangtiliw iti top 4 Most Wanted Person iti Lambat Sibat ditoy Ilocos Norte.
Naidatag iti gobernador ti akusado a ni Joseph Ladera, agtawen ti 35, taga Brgy Alogoog ti ili a Badoc babaen iti CIDG.
Daytoy ket kalpasan ti panagballigi da a nangtiliw ken ni Ladera idiay syudad ti Davao a nagnaedan na sipud napapatay na ti biktima a ni Roseman Cardenas iti met laeng Brgy Alogoog ti ili a Badoc.
Napasamak ti insidente idi Septiembre 17, tawen 2011.
Natiliw ni Ladera idiay syudad ti Davao babaen iti bileg ti alias warrant of arrest nga inyisyu ni Judge Isidoro Pobre.
Nagnaed ni Ladera idiay Davao iti napalabas a sumagmamano a tawen gapu ta idiay ti pagnanaedan ti asawa ken dagiti annak na.
Karaman ti akusado iti target list ti Provincial Anti-Partisan Armed Group and Dangerous Drug Council wenno PAPAGDDC. (pgin-cmo)


text:
MAGSINGAL, Ilocos Sur – Napaltogan ti maysa a lalaki a kairaman iti watch list ti kapolisan ditoy a drug personality idi rabii ti Hulio 24, 2010 iti kalsada nasional a sakup ti Barangay Napo ditoy nga ili.
Nagsagrap ni Jayson Ramos y Tabin, 33, naasawaan, tricycle driver, residente iti Barangay San Basilio, Magsingal, Ilocos Sur, iti sugat iti likud ken kanawan nga imana gapuanan ti cal. 45 kas maibatay iti kapsula a narekobre iti nakapasamakan ti krimen.
Segun iti report, agdaldaliasat ti tricycle a minaneho ti biktima iti national highway a sakup ti Sitio Bussawit, Barangay Napo, idi kinamakam ida dagiti armado a lalaki a nagkalubbon iti motorsiklo sada pinaputokan ti biktima manipud iti likudan.
Mapapati a droga ti motibo ti pammaltog.#